Etorkizun hobe baterako hezkuntza aukerak – Jangela Solidaria\nJangela Solidarioa programak enfasi berezia jartzen dio hezkuntzari ere. Izan ere, zaurgarritasun egoeran dauden haurrek ere hezkuntzarako aukera izan behar dutela uste dute. Hori dela eta, formazio akademiko eta profesional egokia izateko laguntza ematen zaie eta honen jarraipena egiten da. Hori horrela izanik, proiektu honek, eskoletako matrikula eta kostuak bere gain hartu ditu eta umeak uniformez, koadernoaz, boligrafoz… hornitzen ditu.\n2017-2018 urte akademikoan, 485 ume izan ziren beraien graduetara joan zirenak, haurtzaindegitik hasi eta unibertsitatera arte. 2018-2019 ikasturtean, aldiz, 500 umezurtz eskolaratu ziren Jangela Solidarioari esker.\nProiektu honi esker eskolaratu ziren umeetatik 22k ezin izan zuten hurrengo gradura igaro. Kasu batzuetan, hauek pairatzen dituzten gaixotasun mentalen errua izan da, eta beste kasu batzuetan, aldiz, hezkuntza zentroek izan dituzten emaitzen balorazio zorrotzengatik.\nUmeek ikasketetan errendimendu handiago izateko, zapatuetan, Wukroko Kisanet eskolan, klase tutorialak antolatu dituzte. 2018. urtean, 119 ume joan ziren, gutxi gorabehera, klase hauetara. Klase hauek 7º mailako eta maila altuagoetako umeei eskaini zaizkie eta hauetan matematikak, ingelesa, fisika eta kimika lantzen dituzte, batik bat.\nHurrengo kurtso akademikoan klase tutorial hauek indartzen jarraituko dugu, errendimendu baxua duten haurretan arreta berezia jarriz.\nMaterial gehigarriak eskura izateko mini liburutegi bat\nTutoria zerbitzuez gain, eta eskolari edo hezkuntzari loturiko beste laguntza bat bezala, programa honek mini liburutegi bat sortu du umezurtz edo zaurgarritasun egoeran dauden eta material osagarriak edo gehigarriak irakurtzeko interesa duten haurrentzat. Hau, zentroan zabaldu da eta umeen errendimendu eskolarra hobetzeko materialez hornitu da. Bertan, klasean lantzen dituzten materiekin erlazio zuzena daukaten materialak aurkitu ditzakete: fisika, kimika, matematika, historia, ingelesa, biologia, geografia… buruzko materialak aurki baititzakete bertan.\nZerbitzu hauek erabiltzen dituztenek, liburuak eraman ditzakete etxera aste batez; beti ere, aste hori igarotzean epea luzatzeko aukerarekin.\nEskoletan eta liburutegi publikoetan dagoen liburu eskasia dela eta, mini liburutegi honek arazo honi aurre egiten laguntzen digu, eskoletan erraz lortu ezin dituzten materialak eskuragarri egiten baititu. Hala ere, hemen oraindik ere lan asko dago egiteko, izan ere, eskuragarri dauden liburu hauek ez dira programa honetako ume guztien beharrak betetzeko beste, ez daude ume guztientzako behar beste liburu, alegia.\nErrendimendu eskolarra hobetzeko eta konpetentzia positibo baten sentsazioa sortzeko, proiektu honetako umeen artean galdera erantzun bidezko bi lehiaketa ospatu dira. Galderak matematika, ingelesa, fisika eta kimikaren ingurukoa izan ziren.\n7º eta 12º maila bitarteko 119 umek parte hartu zuten lehiaketetan, eta hauek parte hartzera motibatzeko hainbat sari eman ziren; 36, hain zuzen ere.\nTeknikariak eta profesionalak formatzen\nJangela Solidarioak ez du formazioa ahazten. 2018. urtean, umezurtz eta zaurgarritasun egoeran zeuden 39 neska eta mutilek parte hartu zuten formazio profesional formaleko eta informaleko programan. Programa hauen iraunkortasuna, aukeratzen duten arrama profesionalaren (kontabilitatea, nekazaritza, elektrizitatea…) araberako da, eta hau urte batetik hiru urte bitarterakoa izan ohi da.\nUrte honetako ekainean, 18 ikasle graduatu ziren modalitate hezgarri honetan.\nBeste alde batetik, 24 ikaslek ezin izan zuten eskolara joan, beraz, hauek beste modu bateko formazio formal edo informaleko kurtso batzuk burutu zituzten Wukro TVTE eta Wukro Saint Mary’s Collegen; batzuek nekazaritzako formazioa ere jaso zuten Wukron.\nBeraien ikasketa unibertsitarioak burutzeko ikasleei laguntza\nGaur egun, 53 dira zaurgarritasun egoeran dauden eta hala ere herrialdeko unibertsitate ezberdinetan ikasketak burutzen ari diren ikasleak; horietatik 8 2018-2019 ikasturtean onartu dituzte, hain zuzen ere. Programak, hilero, 250 birr-eko (zazpi euro baino zerbait gehiagoko) laguntza ematen die ikasleei fotokopietarako, zein material eskolarrerako. Gainera, unibertsitatera joateko eta handik buelta egiteko garraio gastuak ere bere gain hartzen ditu programa honek. Horrez gain, talde honetan parte hartzen dutenei manta bat, izarak eta motxila bat ere ematen zaizkie, eta baita ariketen liburuak, zein boligrafoak ere.\nurtean, proiektu honetako 12 gazte graduatu ziren herrialdeko unibertsitate ezberdinetan.\nJangela solidarioak hezkuntzan jartzen duen enfasia dela eta, ikasturtea bukatzean jardunaldi eskolar bat antolatu zuen, non eskoletako eta bulegoetako ordezkariak egon ziren, baita zuzendariak ere, irakasleak, zaintzaileak, eta nola ez programako ume guztiak. Ekitaldi honetan, 1º eta 12º gradu bitarteko espediente hoberenak zituzten ikasleak saritu ziren, baita unibertsitateko espediente hoberenak zituztenak ere. Sariak 300 birr (ia bederatzi euro) ingurukoak izan ziren kurtso bakoitzean hirugarren nota hoberenak atera zituztenentzako eta 900 birr (26 euro baino zerbait gehiago) lehen postuak lortu zituzten ikasleentzako. Sari hauen helburua, ikasturtean zehar nota hoberenak atera zituzten ikasleei beraien lana saritzea izan zen, eta baita, gainerako ikasleak nota hobeak ateratzera motibatzea ere.\n2020 Jangela Solidaria - Lege Oharra\nEn cumplimiento con Ley 34/2002 de servicios de la sociedad de la información, le recordamos que al navegar por este sitio está aceptando el uso de cookies.AceptarMás información


Qué ver y qué hacer - Berrobi\nHaurreskola - Escuela infantil\nServicios de Tolosaldea\nSolicitud llaves de locales municipales\nQué ver y qué hacer/\nZelai eta Berastegi errekek sortutako haran estu batean, Tolosatik oso gertu aurkitzen da Berrobi. Erreka txiki hauek soseguz zeharkatzen dituzte ia hiru kilometro karratu eskaseko azalera duten herri honetako lurrak. Haranak berak markatzen duen ibilbide horretan, iparraldean Ibarra du mugakide, ekialdean Eldua, eta mendebalde eta hegoaldean, ostera, Belauntza. Datu estatistikoen arabera txiki eta arrunt dirudiena, ordea, ibilbide historikoan zehar gertakizun ugariren testigu izan da, eta hortik datorkio, bada, egungo aberastasun iturri nagusiena. Eta iturriak eta ura, errekak, basoak eta zuhaitzak, harriak, lurra eta bizia; hauek dira Berrobiko herriaren osagai nagusienak, eta horiek izango dira hurrengo lerroetan irakurriko dituzun bitxikeria historikoen lagun.\nSan Andres Deuna Eliza\nEliza, Andres Deunari eskainia, Berrobiko erdigunean dago kokatua, Udaletxearekiko aurrez aurre. Tenplu txikia da, kapera handi edo presbiterioa, bi atal eta koru dituena. Kontrahormak kanpoaldekoak dira eta bobedak, berriz, mentsulen gainean eusten dira, eta hauek gurutzeria sinplekoak dira. Eliz ataria fatxada nagusian du eta eraikinaren aurrealdea hainbat arkiboltekin aurkezten da.\n1555. urtean eliza honekin lotutako herritarren bilera bat dokumentatua dago; bide batez esanda, kapera nagusia altxatzeko lehen harriak ordukoak dira. Obra hauen lana Martin de Berrobicana eta Joan de Amia arkitekto ezagunei esleitu zitzaien. Nahiz eta hasierako lanak behar bezala joan, harginen artean gatazka ugari izan ziren eraikuntzaren lidergoa bietako nork mantenduko zuenaren kezkan, eta hala, 1562an lan guztiak eten egin ziren. 1562ko abenduan herri galdeketa batean ateratako emaitzak ikusita, Martin de Berrobicanak proiektua bertan behera utziko zuela adostu zen adinez zaharrena izateagatik, eta bere ordez, Joan de Amiak, artean oso gaztea zenak, jarraituko zuela erabaki zen. Eraikuntza lanak hasi eta ia 30 urtera, 1586an, Joan de Amiak eliza bere kapera eta sakristiarekin amaituta entregatu zizkion Berrobiri 1570 dukat-en truke. Elizako dorrea beranduago eraikiko zen, estilo barrokoan.\nUdaletxea eta inguruak\nUdaletxea duela urte gutxi eraberritu zen. Karrerape edo arkupe irekia, eta hormak egurrezko eta adreiluzko egituraz eginak ditu, inguruko beste eraikinen usadioari eutsiz. Bere aldamenean Iriarte, Arbide eta Muñagorri etxeak daude; lehenengoak sarbidea eskailera batzutatik duen ate ikusgarria du; Arbidek, aurrekoaren gisa berean, etxebizitza izan arren, Iriartek baino itxura zaharkituagoa du eta XVI. mendeko maineldun leiho-bikiak ditu; Muñagorri bere puntu erdiko arkuagatik ezaguna da, bestalde.\nErrepidearen alde banatan aurkitzen dira Muttei, Iturralde, Berrobi-Zahar eta Telleri baserriak, guztiak arku ikusgarriak dituzten eraikinak, inondik-inora ere. Sebastian Deunaren ermitak Berastegiko Eldua auzoko muga egiten du eta guruztoki erakoa da. Alontso baserria, erdigunetik zertxobait urrunago dago eta oso interesgarriak dira, besteak-beste, bere sarrerako arkuak eta teilatu-hegalak.\nErrekatik oso hurbil, beste baserri sorta bat dago; horietako bat interes berezikoa da, gainera. Estilo barrokoa duen Lapatza Jauregia Ulargako Markesek eraiki zuten. Eraikinaren izena, zenbait dokumentu historikotan jaso denez, “La paz” gaztelerazko espresiotik datorkio: atseden baketsua eta lasaia edukitzeko moduko paradisutzat ere definitua izan da leku hau hainbat erreferentzitan. Harlanduzko elementu ugari ditu eta zaintza egoera onean aurkitzen da. Aurrealdea erdiko ardatz nagusi baten pean nabarmentzen da; horrez gain, sarrerako ate nagusia, frontoi batekin errematatutako lehen solairuko balkoia eta familiako armarria ditu. Ganbaran dituen hiru okulurekin osatzen da eraikinaren egitura. Jauregiak iturburu propioa izan zuen garai batean, eta horren erakusgarri den iturri baten arrastoak ere badira oraindik. Bestalde, oso gertu dagoen Sebastian Deunaren ermita Lapatza Jauregiko Markesek kaperatzat zuten. Honek Berastegiko Eldua auzoko muga egiten du eta guruztoki erakoa da.\nAlontso baserria, erdigunetik zertxobait urrunago dago eta oso interesgarriak dira, besteak-beste, bere sarrerako arkuak eta teilatu-hegalak. Interes bereziko baserriak dira, halaber, hilerritik gertu dauden Upilategi eta Errota Berri. Azken honetako errota 1975az geroztik ez bada erabiltzen ere, egoera oso onean aurkitzen den eraikina da. Kaxolatzen eta Belabietako beste leku batzuetan meazuloak zeuden. Hauetatik barita eta karbonato kaltzikoa zituzten harriak ekartzen ziren errota honetara. Bertan harriak xehatu eta gero mineral hauts bezala saltzen zen.\nArreta eta aipamen ugari egin daitezke, bide beretik, Berrobiko beste baserrien inguruan ere: Antzi Azpikoa, Antzi Goikoa, Akolegi, Alontxo, Altxonea, Aranburu, Arbide, Arbideberri, Arotzanea, Arroztegi, Azpillaga, Bengoetxea, Berazar, Birabe, Birautz, Buenavista, Bordaberri, Etxabe, Gabitegi, Galtzaztegi, Iturburu, Larrarte, Loiola, Luberrinea, Maltxorro, Martinsoro, Muntegi, Seskea Berri, Seskea Zar, Soronea, Telleri Zar, Tontola Bekoa, Tontola Goikoa, Txapital, Txurdiñaga, Ulanganea, Usategi, Usarre edota Urruti, besteak beste. Herriaren izaera gozoaren fruituak jaso dituzte hauetako baserri askotan. Izenei erreparatuz, bestalde, arestian aipatu bezala, herriak naturarekiko duen lotura nabarmentzen da; arotza, iturria, larra, soroa eta harri-bidea kasu.\nAyuntamiento de Berrobi - Tel. 943 683294


Shingon - Wikipedia, entziklopedia askea.\nBudismoaren Shingon eskola (japonieraz 真言宗, Shingon shū), japoniar budismoko eskolarik nagusienetako bat da, eta garrantzitsuena esoteriko edo tantrikoen artean India eta Tibetetik kanpo. Shingon hitza, Chen Yen hitzaren ahoskatze japoniarra da, azken hau, aldi berean, mantra hitz sanskritoaren irudikapen bat delarik. Shingon budismoa, Japonian sortu zen Heian aroan (794-1185), Kūkai monje budista Txinara joan, tantra ikasi eta testu eta arte lan askorekin itzuli zenean, eta praktika eta doktrina esoterikoaren bere sintesi propioa garatu zuen, Vairokana buda kosmikoan zentratua.\nTenplu budista Kioton.\nShingonaren irakaskuntzak, Mahavairokana Sutran eta Vajrasekhara Sutran oinarrituak daude. Budismo tantrikoa, argiztapenera daroaten meditazio prozesu eta errituetan zentratzen da. Shingonaren arabera, argiztapena, ez da bertara iristeko denbora luzea eman behar den urruneko errealitate bat, baizik eta gure jaiotzako eskubidea, benetako aukera bat gure bizitzan zehar. Benetako maisu baten laguntzarekin eta gorputzaren, hizketaren eta buruaren entrenamendu egoki batekin, ahalmen argiztatu hau aldarrika eta aska genezake gure eta besteen onerako.\nShingonean, Vairokana buda gauza guztietan dagoela esaten da. Shingonaren xedea, bakoitzaren izaera, Vairokanaren berbera izan zela ezagutzea da, meditazioaren eta errituzko praktiken bidez lortzen den xedea. Ezagutza hau, Shingonaren doktrina sekretua jasotzearen mende dago, eskolako maisuek euren hasiei aho bidez igorritakoa. Gorputzak zein hizketak eta buruak, prozesuan parte hartzen dute: gorputzak, deboziozko keinuen bidez (mudra) eta errituzko tresnen erabileraren bidez, hizketa, formula sakratuen bidez (mantra), eta burua meditazioaren bidez.\nBadago ezberdintasun bat Shingon budismoa eta Tibeten mantentzen diren beste budismo tantriko eskolen artean, eta kaligrafiaren erabilera da, margozko irudikapenen ordez, Budaren irudiak euren mandalatan irudikatzeko. Siddham bezala ezagutzen den antzinako idazkera indiar bat erabiltzen da mantrak idazteko eta mandalak marrazteko.\nAzken aldaketa 27 azaroa 2019(e)an, 23:45(e)tan


Nola bilatu interneten da Miramon Enpresa Digitalak Elgoibarren antolatutako beste mintegi bateko protagonista — IMH\nNola bilatu interneten da Miramon Enpresa Digitalak Elgoibarren antolatutako beste mintegi bateko protagonista\nNola bilatu interneten da Miramon Enpresa Digitalak Elgoibarren antolatutako beste mintegi bateko protagonista (Donostia, 2005eko azaroaren 21a). Joan den urriaren 18an Nola saihes dezakegu zaborra gure e-postan? izenburupean eginiko mintegiaren ondoren, datorren azaroaren 29an Elgoibarko Makina Erremintaren Institutuan (IMH) egingo dute beste mintegi bat, 18:00etan; gaia Bilatu eta aurkitu: nola bilatu Interneten izango da. https://www.imh.eus/eu/albisteak/nola-bilatu-interneten-da-miramon-enpresa-digitalak-elgoibarren-antolatutako-beste-mintegi-bateko-protagonista https://www.imh.eus/eu/albisteak/nola-bilatu-interneten-da-miramon-enpresa-digitalak-elgoibarren-antolatutako-beste-mintegi-bateko-protagonista/@@download/image/1132580586.jpg\n(Donostia, 2005eko azaroaren 21a). Joan den urriaren 18an Nola saihes dezakegu zaborra gure e-postan? izenburupean eginiko mintegiaren ondoren, datorren azaroaren 29an Elgoibarko Makina Erremintaren Institutuan (IMH) egingo dute beste mintegi bat, 18:00etan; gaia Bilatu eta aurkitu: nola bilatu Interneten izango da.\nInternet informazio iturri garrantzitsua denez, mintegian eduki zabala duen sare horretan nola ibili landuko dute, modu praktikoan, enpresarentzat informazio erabilgarria bilatzeko, bezeroei, hornitzaileei eta negozioen eskaerei eta eskaintzei buruz, baita enpresa lehiakideei eta diru-laguntzei buruz ere. Azken batean, negozioaren lehiakortasunerako lagungarri den informazioa Interneten nola bilatu landuko dute.\nMiramon Enpresa Digitalak Elgoibarren eskainiko duen mintegien zikloa beste lau saiorekin osatuko da. Honakoekin: Informatika nire enpresarako: Askea ala ordaindutakoa (otsailak 2); Biltegien kudeaketa infomatizatua eta eraginkorra (martxoak 21);Zer eduki beharko luke nire enpresaren webguneak? (maiatzak 11); Enpresan denbora eta baliabideak nola banatu (ekainak 20).


UHintifada 396: David Bondia: «NZAk ateak ireki ditu Palestinan burututako delituak epaitzeko, baina CAFen kasuan erantzunkizunak barne mailan zuritu beharko lirateke lehenago»\nIragan otsailaren 4an Nazioarteko Zigor Auzitegiak (NZA) ebazpen bat kaleratu zuen zeinean Palestina erakundeko estatu kidetzat onartu zuen. Ebazpen horren bidez auzitegiak bere eskumena aldarrikatu du Israelek Palestinan burututako krimenak epaitzeko. Ebazpen hau baloratzeko David Bondia izan dugu solaskide Uhintifadako mikrofonootan. Bondia Zuzenbidean Doktorea da, Nazioarteko Zuzenbide Publikoko eta Nazioarteko Harremanetako Irakaslea Bartzelonako Unibertsitatean, eta Kataluniako Giza Eskubideen Institutuko Presidentea. Bere jardunean azaldu dizkigu Palestinak Nazio Batuen Erakundean duen ordezkaritzak justizia arloan lortutako aurrerapenak. Azpimarratu du NZAren ebazpen berri honek atea ireki duela Zisjordanian, Gazan eta Jerusalem Ekialdean burututako krimenak ikertzeko; baina seguru asko prozedura horiek AEBetako eta Israelen betoaren kontra egingo dutela talka; izan ere, bi herrialde horiek ez dute onartzen nazioarteko auzitegi horren zilegitasuna. Azaldu du, halaber, NZAren jurisdikzioa onartzen duten herrialdeetan egoitza duten pertsona fisiko eta juridikoen jokaera deliktiboak ere epaitu ahal izango direla. Nolanahi ere, zaila ikusten du kasu hori CAF euskal enpresari aplikatu ahal izatea, eta uste du kasu horretan estrategia erantzunkizunak barne mailan zuritzera bideratu beharko litzatekeela; enpresaren erantzunkizuna, okupazioari etekin ekonomikoa ateratzen ari zaiolako; eta erakunde publikoena, enpresari babesa ematen diolako. Zentzu horretan, salatu du espainiar estatuan ezin direla epaitu gizateriaren aurkako krimenak jurisdikzio unibertsalaren arabera, izan ere, 2009an PSOEk eta PPk arlo horretako eskumenak indargabetu egin zituzten. Bestetik, baloratu du Valentziako Probintzia Auzitegiaren ebazpena. Auzitegi horrek artxibatu egin du BDZ taldeko zortzi ekintzaileren aurkako auzia eta ebatzi du Israelen aurkako biokot kanpainia adierazpen askatasun eskubidearen babesean dagoela; eta Bondiak aurrekari garrantzitsutzat hartu du ebazpen hori.\nBeste aldetik, Bilboko BDZ taldeko Peiorekin ere solastu gara. Ekintzaileak Bilboko tranbian burutu zuten protesta ekintzaren berri eman digu. Ekimen horren bidez Jerusalemeko apartheid tranbia zer den ikustarazi eta Gipuzkoako CAF enpresa proiektu ilegal horretatik erretira dadin aldarrikatu nahi izan dute.


Gaur amaitzen da udalak aldi baterako beteko dituen 8 lanpostuetara aurkezteko epea — Oñatiko udala\nGaur amaitzen da udalak aldi baterako beteko dituen 8 lanpostuetara aurkezteko epea\nLanbiderekin elkarlanean 8 langabetu kontratatuko dira hiru hilabeterako\nKale garbiketa zerbitzua eta brigadarako hiruna pioi eta artxibo laguntzaile eta administrari bana kontratatzea aurreikusten da. Hiru hilabetez beteko diren lanpostu hauetara aurkeztu ahal izateko oinarrizko bi baldintza bete behar dira: Oñatin erroldatuta egotea eta Lanbiden izena emana izatea. Aldi baterako kontratazio hauetarako izen-ematea bera, Lanbideren web ataritik egin behar da. Izan ere, Lanbideren Enplegua Sustatzeko Toki Ekintzetarako deialdian jaso baitira.\nKale garbiketan eta udal brigadan arituko diren 6 pioien kasuan, eskolaratze ziurtagiria eta B1 gidabaimena izatea eskatzen da, 6 postuetatik 4tan behintzat B gidabaimena beharko da. Artxibo laguntzaile eta administrari lanpostuetara aurkeztu ahal izateko berriz, batxilergoa, LH2 edo baliokidea den titulazioa izatea eskatzen da eta euskarari dagokion 3 hizkuntza eskakizunaren pareko ezagutza izatea. Antzerako lanetan esperientzia izatea ere bereziki baloratuko da 8 lanpostuetan.\nUdalak, bere aldetik, 3 hilabeteko lan kontratua eskaintzen du; Gaztelekuan arituko den administrariari lan jardun erdiko kontratua egingo zaio eta gainontzeko zazpiei lan jardun osokoa.\nGaur amaitzen da kontratazio hauetara aurkezteko epea. Goizean, 29 lagun zeuden izena emanda lanpostu ezberdinetarako baina Lanbidek eskaerak aldika errebisatu eta baldintzak betetzen ez dituztenak baztertzen ditu. Beraz, epea amaitu eta azken egiaztapen hori egin arte ez da jakingo zenbat hautagai dauden. Zerrenda, udal arduradunei pasako zaie ondoren eta hauek hautagaiak elkarrizketatuko dituzte. Asmoa, elkarrizketak datorren astean zehar egitea da.\nArtxibo laguntzaile bat kontratatu nahi da


Hezkuntza Sailak "talde egonkorrak" sortzea proposatzen du Haur Hezkuntzan eta Lehen Hezkuntzan\nCristina Uriarte Hezkuntza sailburuak jakinarazi duenez, "Bizikidetza talde egonkorrak" sortzea proposatu die ikastetxeei.\nAzken egunetan kobidaren ondoriozko zenbait kasu positibo izan diren arren, unibertsitatez kanpoko irakaskuntzaren ikasturtea "normaltasun" batekin hasiko da EAEn irailaren 7an, eta pandemiaren bilakaeraren arabera diseinatutako hiru egoeretako bat aplikatuko da, hau da, ikasleen presentzia fisikoa.\nHala baieztatu du Cristina Uriarte jarduneko Hezkuntza sailburuak Gasteizen emandako prentsaurreko batean, EAEko Babes Zibileko Planaren aholku-batzordeak egindako bileraren ostean. Bilera osasun-larrialdia aktibatu eta egun batera egin da, murrizketa berriak adosteko, 19 kobidaren ondoriozko positiboen gorakadari aurre egiteko.\nHaur Hezkuntzan eta Lehen Hezkuntzan, Eusko Jaurlaritzaren protokoloaren arabera, eskolak lehenengo agertokian emango dira, goizez eta arratsaldez, baina ikastetxe bakoitzak astean arratsalde batean eskolak kentzea onartu ahal izango du, baina ezingo du asteko ordutegia murriztu.\nUriartek gogorarazi duenez, etapa hauetan "bizikidetza talde egonkorrak" sortzea sustatuko da tutore batekin, eta tutore horretako kideek ikastetxeko beste ikasle batzuekin nahastea saihestu beharko dute. Zehaztu duenez, kasuren batean arazo epidemiologikoren batengatik ikasleak bertaratzea lehenetsi beharko balitz, Haur Hezkuntzako eta Lehen Hezkuntzako mailek eta kolektibo ahulenek izango lukete lehentasuna.\nUriartek azaldu duenez, ikastetxe bakoitzak bere urteko planak eta protokoloak prestatu ditu, 19aren bilakaeraren eszenatoki desberdinen arabera, eta patioko sarrerak eta ordutegiak mailakatzeko erabakiak hartzen ari dira.\nUriartek azaldu duenez, zuzentzen duen Sailak ikastetxeetako ikasgela bakoitzeko ikasle-ratioak aztertu ditu, gaur egungo irakasleak indartzea beharrezkoa balitz, sindikatu batzuek eskatu bezala. Hala ere, oraingoz baztertu egin du irakasle gehiago kontratatzea.\nHorren harira, gogorarazi du Haur Hezkuntzako ikastetxeetan gehienezko ratioa ikasgela bakoitzeko 23 ikaslekoa dela, eta EAEn batezbestekoa 18,5ekoa dela; Lehen Hezkuntzan, berriz, maximoa 25ekoa da, eta batez bestekoa 19,6koa.\nDBHn, baimendutako ratioa 25era artekoa da, 21,5 ikaslerena, eta batxilergoan, batez bestekoa 24,6koa da, ikasgela bakoitzeko gehienekoa 30 ikaslekoa denean.\nHezkuntza Sailak aukera eman die DBHko ikastetxeei eskolak goizeko ordutegi jarraituan emateko, eta ia guztiek hautatu dute aukera hori, eta ikastetxeen % 95,4k erabaki du goizeko ordutegia egitea.\nSailburuaren esanetan, horrek "arrazoiren batengatik" ikasgelaren bat bitan banatu behar izanez gero, arratsaldeko ordutegia erabiltzea erraztu dezake.\nHezkuntza Sailaren Covid-19aren aurrean jarduteko protokolo orokorrean, ikasturterako hiru agertoki posible aurreikusten dira.\nLehenengoa presentziala da, irailaren 7tik aurrera aplikatuko dena; bigarrena mistoa (presentziala eta telematikoa) eta hirugarrena konfinamendu-egoeran gauzatuko litzateke, presentziala ez den hezkuntza-jarduerara itzulita.\nOro har, 1,5 metroko distantziari eutsi beharko zaio, maskarak erabili beharko dira eskuak garbitzea gorde eta areagotu ezin den kasuetan, eta taldeko jardueretan parte hartzen dutenen kopurua ere mugatu egingo da.\nGainera, ikasturte osoan zehar bertan behera utziko dira gaua igarotzea dakarten eskolaz kanpoko jarduerak.\nHala ere, protokoloak hainbat salbuespen ezartzen ditu. Haur Hezkuntzako ikasleek ez dute maskararik erabili behar.\n#Ataun #Irratia #AtaunIrratia #Albistea #Gizartea #Politika #Koronabirusa #Osakidetza #EuskoJaurlaritza #SegurtasunSaila #OsasunSaila #EuskalHerria #Euskadi #Gipuzkoa #Bizkaia #Araba #Deseskalatzea #Normaltasunberria #CistinaUriarte #HezkuntzaSaila #Hezkuntza #Ikastetxeak #LehenHezkuntza #DerrigorrezkoBigarrenHezkuntza #HaurHezkuntza


Hasi da Explorer Araba 2021 – BicAraba\n2021, Urtarrila 27\nHasi da Explorer Araba 2021\nGaur, Urtarrilak 27, “Irtenbideak dituzten Gazteak” izeneko Explorer programaren bederatzigarren edizioa hasi da Araban. Programa horren bidez, munduan inpaktu positiboa eragiteko gogotsu dauden 18 eta 31 urte arteko gazteen aurrerapena suspertuko da.\nCISEk (Centro Internacional Santander Emprendimiento – Santanderreko Nazioarteko Ekintzailetza Zentroa) sustatutako ekimen hori Espainiako beste berrogeita hamar bat zentrotan garatzen da aldi berean eta, hain zuzen ere, zentro horietako bat da Arabako Parke Teknologikoan dagoen BIC Arabaren instalazioetan kokatutakoa (SPRIren babesa jasotzen duena).\nEdizio honetan, 18 pertsonek 14 proiektu ekintzaile zuzenduko dituzte, zeinen negozio-ideiak 2030eko garapen jasangarrirako helburuak lortzeko baliagarriak izango diren. Hamalau proiektuak hainbat gairi lotuta daude, hala nola elikadura, marketin digitala, hondakinen kudeaketa, logistika, legaltech, mugikortasuna eta gizarte-kohesiorako espazioak.\nHiru hilabetez BIC Arabako eta Deustuko Unibertsitateko teknikari profesionalen tutoretzapean egongo dira, haien negozio-plana gauzatu ahal izan dezaten. Era berean, marketin, lidergo edo finantza arloko adituek emandako prestakuntzak eskuratuko dituzte. Aipatzekoa da, gainera, ekimen bakoitzari Arabako SECOTeko aholkulari bat esleituko zaiola. Aholkulari horrek ibilbide osoan lagunduko die eta aholkuak emango dizkie.\nPrestakuntzaren ondoren, dinamika guztiak osatu dituzten proiektuek Explorer programan parte hartu izanaren ziurtagiria jasoko dute, eta Europako eta Amerikako gazte berritzaileen komunitate globalaren parte izango dira. Ez hori bakarrik, Explorer Space bakoitzaren proiektu finalistak Explorer Trip-en onura lortuko du: 2021eko udan Lisboako berrikuntza-hub batean astebeteko bidaia egiteko urperatze-esperientzia intentsiboa eta prestakuntza.\nBestalde, Arabako lehen 3 sailkatuek 6 hilabetez izango dute doako gune bat BIC Arabako instalazioetan, eta aholkularitza espezializatua ere izango dute beren proiektuek eboluzionatzen jarrai dezaten.


Gizon bat atxilotu dute, saltoki batean lapurtzen saiatu ondoren - Oarsoaldeko Hitza : Oarsoaldeko Hitza\nGizon bat atxilotu dute, saltoki batean lapurtzen saiatu ondoren\nErtzainek eta udaltzainek atxilotu dute 34 urteko gizona Kaputxinoak auzoan bertan.\n34 urteko gizon bat atxilotu dute Ertzaintzak eta Udaltzaingoak bart gauen Kaputxinoak auzoan indarra erabilita lapurreta egiten saiatzeagatik, beti ere Segurtasun Sailak emandako informazioaren arabera. Atxilotuak aurrekariak dituela ere jakinarazi du iturri berak.\nGoizeko 03:00etan Sorgintxulo kaleko saltoki bateko atea palanka batekin irekitzen saiatu da atxilotutako gizona. Abisua jasota bertaratu dira poliziak eta saltokiaren sarrera ateak indarrez irekitzen saiatu izanaren zantzuak zituela ohartu dira. Ustezko egilea, Jose Manuel Zamarreño parke inguruan aurkitu dute ertzainek eta udaltzainek, hesi baten atzean ezkutatuta, eta inguruan aurkitu dute palanka; aurretik beste sei aldiz atxilotu duela ertzainak jakinarazi dute, bestalde. Indarrez lapurreta egitea leporatuta atxilotu dute gizona eta dilijentziak amaituta eramango dute epaile aurrera.


Hemen zaude: Sarrera > Espiritualitatea - Testiguak > Argibideak > Testigantzak eta hausnarketak > Testigantzak eta hausnarketak\nITXAROPENA SORTUZ, BIZIRA DEIA\nData: 2014 / 09 / 12\nHor lehengo egun batean, lagun batek hauxe eskatu zidan: Mesedez, idatzi iezadazu oporraldian gertatu zaizun “zerbait”. Zerbait? Zertaz? Barruan “ukitu” zaituen zerbait “deigarria”, “eragingarri izan zaizuna...”. Azaleko begirada bizkor bat ematea nahiko izan zen, eta berehala etorri zitzaizkidan aurrera halako irudi bizi batzuek, itxura oneko argazkiak bailira. Begi-bihotzak bete zizkidan.\nBELENGO ARTZAIN BATEN BEGIRADA\nData: 2011 / 01 / 15\nXumea, samurra eta esanguratsua Dolores Alexandreren gogoeta.\nBOKAZIOEN ALDE OTOITZ EGIN?\nData: 2009 / 06 / 02\nESKARI-OTOITZEAN ERABILERA OKERRAK\nOKER DEITUA DEN BITARTEKOTZA\nEKOLOGIA BERDEA ETA GORRIA\nData: 2009 / 04 / 24\nMario Melgosa pasiotarrak eskaintzen digun hausnarketa iradokitzailea eta praktikoa, balio eta ukitu pedagogikoaz. Mario Melgosa oso ezaguna da “Redención” eta “Angosto” (Euskal Herriko pasiotarrak) aldizkarietan parte hartzeagatik, zuzendaritzan eta elaborazioan.\nOSPAKIZUNA HAN, OSPAKIZUNA HEMEN\nData: 2007 / 02 / 28\nAmets bidez-bide doanaren erronka duzu; han-hemen biltzen duena elkarbatu nahi digu, gure begiak argitu eta bihotzak berotzeko asmoz. Badira, bai, sinesmena ospatzeko mila aukera, norbera horretara jartzen denaren arabera. Kontua zera da: bilatu eta aurkitu norbere espiritu-bizitzari dagokiona. Zorionez ospatu!” Eta...gozatu!\n-INOR- BIZKARREAN DUGULA\nMario Melgosa, pasiotarrak, eskaintzen digu gogoeta bai esanguratsua!\nOtsaileko hainbat ospakizunetarako aparteko laguntza:\n+ ESKU-ELKARTUAK (Manos Unidas) gosearen kontrako ekintza\n+ Gaixoen alde nazioarteko Eguna\n+ Edota GARIZUMA kristau giroan hasteko.\nHorra aukerak. Zeuk jokatu!\nGARIZUMA ETA OSASUNA\nAurten otsailean hasten dugu GARIZUMA deritzogun kristau liturgiako aldi berezia; Mario Melgosa lagunak argibide egokiak eskaintzen dizkigu gogoetarako.\nIzan ere, berezko patalkeriak (edo gogorik ezak) gauzak pulamentu eta zentzu gabe egitera eramaten gaitu, bizitzan dugun beste aukera eder bat alperrik galduz.\nHor dituzu argibide batzuk.\nZER EGIN KRISTAU JAIAK BEHAR DAN BEZALA BIZI ETA OSPATZEKO?\nData: 2007 / 01 / 30\nJoanak joanda gero, eta isiltasun sakonetik, Amets datorkigu EBALUAKETA bat eskaintzera, Ospatu-berri ditugun EGUBERRI JAIAK kontutan hartuta, ea kristau “kutsurik” izan ote duten galdetuz. Garrantzi haundiko gaia da, beste gauza askotarako ere ikuspegi berriak eskainiz. Jaiak bai, baina kristau “kutsuz” ospatuak?\n200ko Urte Berria behin ospatzen da. Mario Melgosa, pasiotarrak, eupada bat bota digu, BAKEAren aldeko gogoeta sakon bat eskainiz.\nGaurko hau FAMILIA dela bakez bizitzen eta jokatzen ikasteko ESKOLA.\nGogoan hartzeko argibideak ditugu\nData: 2006 / 10 / 18\nMario Melgosak ANGOSTO aldizkariko artikuluan eskainitako hausnarketak oso iradokitzaileak dira. Drama bat da, gero eta gogorragoa, elkarte askok igandero Eukaristiarik ezin dutelako ospatu. Zein bide ireki beharko dira etorkizunari begira? Hau da galdera. Interesgarria!\nNON DA ZURE JAINKOA?\nHausnarketa hau “salmo” gisa har daiteke zenbait zirkulutan, baina… egileak beste zerbait nahi du eta lortu egiten du. “Aitortu” egiten da eta bere aitorpenak kezkatzen du, fededunari eta militantzia duenari barrenean hozkada bat ematen dio. Hartu astia, irakurri poliki-poliki eta… ikusiko duzu! Zorte izan!\nZER-NOLAKO ELKARTEA-PARROKIA BEHAR DUGU?\nHemen ere gure “Elizak” behar duen zerbait proposatzen zaigu. Ea “ametsa” da, baina pauso batzuk eman eta bizi behar dira. Zer-nolako parrokia-elkartea behar dugu gure artean? Zein dira landu eta erein behar diren “oharrak”? Amets-ek estilo zehatz bat iradokitzen digu. Posible izango ote?\nALDAKETA GARAITIK GARAI ALDAKETARA\nData: 2006 / 10 / 11\nGure ustez, ekarpen hau kontuan hartzekoa da, bai gure Elizan eta baita Jesusen jarraitzaileen elkarte eta talde guztietan ere. Azken finean, galdera honako hau da “Nola eta zer emango diot gizateriak hartu duen bideari GARAI BERRI honetan?”. Testu honek banakako, taldekako edota elkarteko hausnarketa sakona merezi du. Ez galdu aukera hori.\nONGI EDO ESANGO DIZUT?\nOso hausnarketa iradokitzaileak Jesus Villegasek eskaintzen dizkigunak orrialde honetan. Egia da: gure harremanetan “ongi” gutxiago behar dira eta “esango dizut” gehiago. Pertsonek aho batez eskatzen ari dira. Zergatik kostatzen zaigu horrenbeste KOMUNIKAZIOA izatea gure bizitzetan, eguneroko bizitza horren ona eta sakona izanik? Galdera sakona.\nGURE ELKARTEKO ESPIRITUALTASUNAREN EZAUGARRIAK\nData: 2006 / 09 / 29\nEsaera ona baldin bada… “Onena gertatzeko dago”. Oinarrizko Elkartetik eskaintzen zaigun hausnarketa honetan argi dago Elizan Jesusen espirituak zerikusia duela, mugak ez dituela ezagutzen eta askatasunez ari dela. Hausnarketa xumea, eta pertsona askorengan “beste gauza” baten desioa “esna” dezake. Gozatu…!\nPARKATU, PARKATU, PARKATU EGITEN DUT\nOso ondo dago zuzenean honelako testigantza bat izatea. Oraingo honetan, bere Irakaslearen arrastoak eta estiloa jarraitzen dituen emakume baten bizitza ezagutuko dugu. Horixe azalduko zaigu Somaliatik datorkigun berri honetan. Martiria izatea gertakizun berezia da erosotasunaren eta ongizatearen kultura honetan. Gogoeta bihotzetik egitekoa da.\nELKARTE LAIKOA ZERBAITEN BILA\nDena ez dago galduta; dena ez da indibidualismoa eta “bakean utz nazazue!”. Honako bizi planteamenduekin aurkitzen garenean, ez da ezinezkoa “amets egitea”, pertsona “sanoak” (horrela esaten dugu euskaraz) daudela konturatzen gara. Hemen beste bizitza baten desioaren zeinua azaltzen zaigu. Errealitate bihurtzea edo ez… ez dago beti beren esku, baina “harantz” doazela adierazten digu argi eta garbi. Laguntzerik baduzu… eskertuko dizute!\nBERRIZ ERE ILUSIOA IZATEAREN ZORIONTASUNAK\nData: 2006 / 09 / 27\nOso ederra da lerro hauetan eskaintzen diren hausnarketa xumeak bezain sakonak aurkitzea. Eguneroko bizitzak aukera ugari eskaintzen dizkigula aurkitzea, norberaren bihotza betetzeko eta nahi dugun mundu hobea egiteko gure “hondar alea” ipintzeko. Irakurri, gogoeta egin, gozatu, lasaitu eta… bizi ahal duzun guztia!\nERLIJIOAK LISKARREAN OTE?\nArgi dago sentsibilitateak esne bitsetan daudela… Autore baten hitzaldiko aipamenak horrenbeste zeresan izanez gero, “ZERBAIT” serioa gertatzen ari da, gaur bertan, tratu txarra jasotzen duen gure gizaterian. Batzuen ustez gizateria hau mehatxaturik ere ageri da. Baina… zerbait gertatzen ari da! José Ignacio Callejaren hausnarketa sakon eta serio hau biltzen dugu, gertakizun korapilatsuaren ulermenean sakontzeko\nData: 2006 / 08 / 11\nPerutik, Clemente Sobrado pasiotarrak bizitzaren ikuspegia eta bizitza pizten duen dinamika eskaintzen digu. Era xumean eta, aldi berean, bisturia sartzen den bezalaxe, ATSEDENAren balioespen osasuntsua egiten digu.\nOPORRAK, BAI; BAINA… ZER-NOLAKO OPOR MOTA?\nANGOSTO aldizkariak azken zenbakian bizitzari buruzko hausnarketa eskaintzen digu “Amets”-ek. Bizitza, dirudienez, modu askotara nahasten zaigu; baina, batzuetan, ez dakigu bizitzak eskaintzen dizkigun aukera horiez gozatzen. “Oporrak, bai; baina… zer-nolako opor mota?”, da atzean egin daitekeen galdera.


Toponimia-ibilbidea Areetatik Portu Zaharrera – Egizu elkartea\nToponimia-ibilbidea Areetatik Portu Zaharrera\nUK aldizkaria: Portu zaharra\nIgande honetan, urriaren 19an, gonbidapen berezia dugu Getxoko etorkinen plataformako lagunekin batera. Toponimia-ibilbidea antolatuko dugu oraindik euskara ez dakitenentzat gure herriko leku izenak eta historia hobeto ezagutu dezaten. Horretarako Josu Larrañaga gida bikaina izango dugu.\nOrdutegia: 10:30 – 14:00\nIzena emateko: plataformagetxo@hotmail.com posta elektronikora jo dezakezue, irteera doan da.\nGetxoko historia eta bizimoduak ezagutuko ditugu, Areetatik Portu Zaharrerainoko kostaldeko leku-izenak eta paisaia oinarri hartuta.\nGoizeko 10,30etan batuko gara Areeta eta Portugalete batzen dituen zubi esekiaren ondoan. Munduko zubi transbordadore zaharrenaren ingurukoak entzunda, Ibaizabal ibaiaren sarreran itsas garraioari lotutako lanbideak gogoratuko ditugu: zirgariak eta lemanak. Garai batean, Areetako hondartza luzeak bainuak hartzeko leku apropos baten bila joandako hainbat lagun hartzen zituen uda aldean. Gizarte klase ertain eta altuko udatiar haiek, azkenerako, itsas bazter hura bizilekutzat hartu zuten.\nPasealekuan barrena garai hartako etxeak ikusiko ditugu, eta XIX. mende amaieran hutsetik sortutako beste auzo dotore baten aipamena ere egingo dugu: Neguri. Izena eta izana denak berriak.\nArriluzeko portura iritsi aurretik haitz gainean eraikitako etxe dotoreen ikuspegiaz gozatuko dugu. Behin portura helduta, bertako Itsas Salbamenduko etxearen inguruan, arrantzak eta jolas nabigazioak izan zuten lekua ekarriko dugu gogora.\nAurrerago, Ereaga hondartzaren erdialdean dagoen Igeretxek Areetako balnearioei ostutako protagonismoaz ere arituko gara. Goiko aldean, garai bateko dirudunek eraikitako etxe ederrak guri begira igarriko ditugu. Portu Zaharrean, azkenik, itsasoak getxoztarrentzat izan zituen bi lanbideez arituko gara, arrantzaleez eta –berriro ere– lemanez. Auzo irregular honen osaera eta izaera bereziak azalduko ditugu, izan ere , etxe txiki zuri horietan dago Algorta auzoaren jatorria.\nrozio2014-10-15T21:19:28+02:002014-10-15|egizu, irteerak|0 Comments


Apiterapia - Pozoia-Apitoxina - Zer da erlearen pozoia edo Apitoxina?\n(Julio César Díaz-en “Erlea Gure Sendagile” liburutik hartua).\nEsan beharrik ez dago erlearen eztena eta pozoia bere defentsa tresnak direla, erlauntza den erakundearen baitan; eta funtzio hori eraginkortasunez betetzen dutela. Eztenak –daukan nerbio egitura bereziagatik– mugitzen jarraitzen du heldu ondoren erlearen soinetik libratu arren, eta bere pozoi zakutxoa taupaka eta biktimaren kontra bonbeatzen ikus daiteke. Bestalde, ezten honek muturrean bi egitura independente ditu paraleloan luzatzen direnak. Egitura hauek arrantzarako amuen antzeko mutur bana dute. Horregatik eztena ziztatu denean lehenik egitura batek jotzen du sakonera eta ondoren besteak, eta horrela gero eta gehiago barnatzen da eztena zakutxoak pozoia bonbeatzen duen bitartean. Eztenkada hartu duenak egin dezakeen onena azazkal ertzarekin eztena kentzea du, pozoi zakutxoa ez estutzeko arreta ipiniz.\nSegun eta zenbat eztenkada jaso dituen, pertsonari pozoiak eragin diezaioke: arterietako presioa apaltzea, shockean sartzea eta ondoren hiltzea; beti ere tratamendurik ezarri ez baldin bazaio. Pertsonaren sentsibilitateak etapa hori gainditu badu, erleen pozoiak bere baitan duen militinak globulu gorriak suntsituko dizkio eta bere efektu antikoagulatzaileak eragin diezaioke odoljario baskular zabal bat, eta gainera globulu gorrien suntsiketagatik giltzurrunak “buxatu” ere bai.\nErle afrikarren erasoak izan direnean, biktimei gutxienez 300 eztenkada aurkitu zaizkie beti, eta bataz beste 500 heldu jasan dituzte; horiek nozitu dituzten batzuek ez ziren bizirik atera, baina beste batzuek ez zuten arazo handirik izan. Irakaspena: saiatu behar dugu heldu ez diezaguten, eta kopuru handitan heldu badigute, medikuek zaindu behar gaituzte derrigor.\nHala ere, oso bestelako gauza da erleen pozoiari alergia izatea. Kasu honetan erreakzioa ez da nozitu diren eztenkaden kopuruaren araberakoa, eta alergia kontu baten aurrean baldin bagaude, larrialdi zerbitzu medikoetara jo behar dugu, dekadrona bezalako kortikoide baten injekzio batekin pertsona horri bizia salbatu diezaiokegu eta. Logikak agintzen du alergikoa denak ez duela lan egin behar erleekin, eta erlauntzeko produktuak ez dituela kontsumitu behar, ikusi dugunez neurriren batean pozoiez kutsatuta egoten dira eta.\nErlearen pozoiak duen osaketa kimiko konplexuak zenbait erreakzio eragiten dizkio giza organismoari, sartzen dizkion substantziengatik, eta era normal batean funtzionamendu bidez askatzen diren substantziengatik. Histaminak du, adibidez, hanturaren eta alergien erantzukizuna. Berak eragiten du oinaze-bero-gorritasun-hantura tetrada klasikoa. Brakidina ere zabaltzen da, oinazea eragiten duena, eta azido arakidonikoa, aipatu ditugun prozesuetan laguntzen duena. Laburbilduz, beraz, erlearen ziztadak inflamazioa, oinazea eta sistema immunitarioaren suspertzea eragiten ditu, eta hipersentikortasun erreakzioak ere (alergia) ekar ditzake.\nSistema immunitarioaren suspertzea uste zen zirkulazioan dagoen plasma-kortisola (giltzurrun gaineko guruinek sortzen duten kortikoide naturala) eztenkaden ondorioz ugaritzeagatik gertatzen zela. Gaur badakigu prozesua askotxoz konplexuagoa dela, mekanismo logiko hori alde batera utzi gabe. Odoleko kortisolaren zikloa konplexua da, baina oso ikertua dago. Kortisolaren ziklo zirkadianoa deitzen zaio eta gure eguneroko funtzionamenduarekin zerikusi handia dauka. Jakina da kortisola maila handiagoan egoten dela goizeko 8etan (egun berriari ekiteko prest gaudenean) eta gero jaisten joaten dela, mailarik apalenera goizaldeko ordu bietan iritsiz (ordu horretan gertatzen dira erditzerik eta infarturik gehienak).\nAipatu dugu erleen pozoiak osaketa kimiko konplexua duela, eta ez dugula erabat ezagutzen. Osaketa horretan badira karbohidratoak (azukreak), lipidoak (koipeak), aminoazidoak, peptidoak, proteinak eta entzimak, mineralez gain. Entzimen artean honakoak aurkitu dira pozoian: A2 eta B Fosfolipasak, Hialuronidasa, Fosfomonoesterasa azidoa, a-D-glukosidasa, lisofosfolipasa, eta abar. Hialuronidasa da, esate baterako, ehunak “irekitzen” dituena, pozoiari gehiago sartzeko bidea eginez.\nA2 eta B Fosfolipasek etorkizun erakargarria daukate kantzerraren kontrako borrokan. Honetaz ikerketak egiten ari dira zenbait herrialdetan gaur egun. Zelulen mintzeko fosfolipidoak suntsitzeko betebeharra dute entzima horiek. Mintz hori suntsitutakoan, hil egiten da zelula. Gertatzen dena da gure soineko zelula normalek eraso horretatik babesten dituen kontra-entzima bat daukatela. Minbizia duen zelulak (anormalak) ez dauka babes hau, eta hori dela eta erleen pozoiak modu selektiboan suntsituko lituzke kantzerrak jotako zelulak, osasun onean daudenei ezertan eragin gabe. Hau da ametsezko (eta oraindik lortu gabeko) botika honekin lortzea espero dena. Oraindik lortu gabe dago entzima hauek soinaren atal egokira iristeko modua egitea, odolak berehala suntsitzen baititu.\nErlearen pozoiak polipeptido hauek ditu: Mellitina, F Mellitina, Apamina, 401 Peptidoa, Sekapina, Tertiapina, Proteasaren Inhibitzailea, A eta B Prokaminak, eta abar. Pozoiaren poliseptidoak: Mellitina, Mellitina F, Apamina, 401 Peptidoa, Sekapina, Tertiapina, Proteasaren inhibitzailea, Prokamina A y B, etc. Mellitinak eragiten du –dosien arabera- odoleko globulu gorriak suntsitzea. Normalean zirkulazioa estimulatzen du eta bakterioen eta onddoen kontrako ahalmen arin bat badauka. Apaminak nerbio-sistema pozoitu dezake. Normalean zirkulazioa estimulatzen du eta odol-hodien iragazkortasuna handitzen du hein batean, hanturak (edemak) sortzen lagunduz eta eragindako atalera globulu zuriak etortzea baimenduz, 401 Peptidoak egiten duen bezalatsu\nPisu molekular txikia duten osagai organikoak ere baditu pozoiak: Histamina, Dopamina, Noradrenalina, eta abar.\nPozoiak duen osaketa konplexuagatik pentsa zitekeen amina basoaktiboengatik (Dopamina eta Noradrenalina) eztenkadak hartu dituen pertsonaren arteri presioak handitu egin beharko lukeela. Hori teorian egia da, baina praktikan gaina hartzen dute odol-hodien iragazkortasuna handitzen duten substantziek, odoletik likidoa ateratzea baimentzen dutelarik; edo Histamina bezala odol-hodiak dilatarazten dituzten substantziak. Azkenean benetako eragina da arteri presioa jaitsi egiten dela. Eta eztenkadak asko badira (hartu dituen pertsonaren sentiberatasunarentzako) tentsioa gehiegi jaisten da.\nZertarako erabiltzen da apiterapian erleen pozoia? Erabilera asko ditu eta efikazia izugarria du. Urte asko dira (milaka) erabiltzen dela era enpiriko batean edozein jatorritako (batez ere hezurretako) oinaze eta hanturetarako. Minez zegoen gorputz atalean ipintzen zen erlea bere eztena sar zezan. Gaur ikerketa zientifikoek berresten dituzte herri jakintzaren uste horiek, ondoren ikusiko den moduan.\nHori baino lehen gauza oso garrantzitsu bat aipatuko dugu, irakurle aztiak aurreko lerroetan nabarmenduko zuena. Alegia, erleen pozoia dituen konplexutasuna eta osagai aktiboen kopuruagatik arriskutsu gerta daitekeela esku ez egokiek erabiliz gero. Horregatik, erleen pozoiaren indikazioa eta dosifikazioa erabat medikuaren esku egon behar du. Hau da erlauntzeko produktuetatik dietaren osagarritzat jo ez dezakegun bakarra; hori nahikoa ez bada, gogora dezagun bere izena: Pozoia.\nApitoxina nagusiki da antiinflamatorioa, analgesikoa, basomotorea eta immunoaktibatzailea. Ikusi dugu baduela eragin hipotentsorea eta antineoplasikoa ere. Era berean handitzen du odolaren akzio fibrinolitikoa; hau da, odol-hodietan sor daitezkeen oztopo txikiak (tronboak), hodiok buxatuz infartuak eragin ditzaketenak, disolbatu egiten ditu.\nErleen pozoiak artritisaren eta kantzerraren kontra dituen dohaiez artikulua2007-06-11


EUSKERA – Municipios por el Pacto de Estado en materia de Violencia de Género\nUDALERRIAK GENERO-INDARKERIAREN ARLOKO ESTATU ITUNA BENETAN BETETZEAREN ALDE\nIndarkeria matxista Estatu espainiarrean gertatzen den giza eskubideen urraketarik ohikoenetarikoa eta nabarmenetarikoa da. Genero Indarkeriarako Gobernuaren Ordezkaritzaren datuen arabera, 2003tik gaur egun arte indarkeria matxistak 929 emakume erail ditu, eta datu ofizialek ere aditzera ematen dute 24 haur hil dituela 2013az geroztik, horien kontaketa ofiziala hasi zen urtetik, alegia. Kopuru horiek icebergaren tontorra baino ez dira, emakumeen elkarteek are kopuru handiagoak dokumentatu dituztelako; eta horrez gain, badira indarkeria matxistaren adierazpen oso diferenteak pairatu eta bizirik dauden ehunka mila emakume eta haur, abusu horiei aurre egiteko laguntza eta babes bila.\nDiputatuen Kongresuak 2017ko irailaren 28an onetsitako Genero-indarkeriaren arloko Estatu Itunak (aurrerantzean Estatu Ituna) aitortu egiten ditu Espainiar estatuaren administrazio desberdinen betebeharrak, Espainiako zein nazioarteko araudietatik eratorriak, eta aipamen berezia egiten dio Emakumeen aurkako indarkeria eta etxeko indarkeria prebenitu eta horiei aurre egiteko Europako Hitzarmenari (Istanbuleko Hitzarmena). Europako oinarrizko arau horrek Administrazio Publiko ororen jarduketa-esparrua zabaldu zuen, tokiko entitateena barne, indarkeria matxistari aurre egiteko haren adierazpen mota guztietan, bikotearen edo bikote ohiaren esparruko indarkeria ez ezik, sexu-indarkeria, sexu-jazarpena, ezkontza behartuak eta emakumeen mutilazio genitala ere barne hartuta, besteak beste. Estatu Itun horretan berariazko konpromiso gisa jasotzen da Istanbuleko Hitzarmenean aurreikusitako betebeharrak betetzeko berezko finantzaketa ezartzea (204. neurria).\nEstatu Itunak zeregin garrantzitsua jartzen du udalerrien eskuetan, indarkeria matxistaren prebentzioaz, detekzioaz eta arreta integralaz bezainbatean. Halaber, finantzaketa-bide zuzena ezartzen du Tokiko Administrazioarekiko. 207.A neurrian aurreikusten da Estatuko Aurrekontu Orokorrek udaletara bideratzea, zuzeneko transferentzia bidez eta xede jakin horretarako, 20 milioi euro gehiago urtean, hurrengo bost urteetan, 2018. urtea barne.\nHori horrela, manifestu honen udal sinatzaileok honako hau adierazten dugu:\n1. KONPROMISOA BERRESTEN DUGU, indarkeria matxistari aurre egiteko, , eta konpromisoa hartzen dugu Estatu Itunean ezarritako neurriak betetzeko, indarkeria matxistaren adierazpen diferenteen prebentzioaz, detekzioaz eta arreta integralaz bezainbatean.\nAlabaina, aditzera eman nahi dugu esparru horretan dagozkigun betebeharrak betetzeko ezinbesteko zaizkigula eskumen-marko argia eta finantzaketa egonkorra eta nahikoa, gure udalerrietan behar diren prebentzioko eta arreta integraleko zerbitzuak bermatze aldera.\nEskumenei dagokienez, abenduaren 27ko 27/2013 Legea, Toki Administrazioaren Arrazionalizazio eta Iraunkortasunari buruzkoa, gaur egun traba handia izateaz gain, kontraesanean dago gure eskumen-markoaren harira nazioarteko eta Europako markoek –Espainiak berak eta Genero Indarkeriaren kontrako Babes Integraleko Neurriei buruzko 1/2004 Legeak berretsiek– ezartzen dituzten betebeharrekin.\nBestalde, herritarrengandik gertuago gauden erakunde publiko garen aldetik, berariazko arauek eta Estatu Itunak gure esku uzten dute indarkeria matxistaren adierazpen ororen biktima diren emakume eta adingabeei arreta emateko eginkizuna, betiere eskuragarritasun, irisgarritasun eta kalitate-irizpide jakin batzuekin bat etorrita. Haatik, erronka hori betetzea zaila da, gaur egun, Estatuko udalerri gehienontzat, ez baitugu langile-egitura egonkorrik behar diren arreta-zerbitzu eta -programa egokiei eusteko.\n2. SALATZEN DUGU, onetsi zirenetik sei hilabete baino gehiago igaro direnean, ez direla bete Estatu Itunaren betetzea bermatu beharko luketen konpromisoak.\nDiputatuen Kongresuak ez du Estatu Itunaren Jarraipen Batzorderik eratu (208. neurria).\nGobernu zentralak ez du lege-proposamenik aurkeztu Estatu Itunak ezartzen dituen lege-aldaketei ekiteko (61. neurria), besteak beste, Toki Administrazioaren Arrazionalizazio eta Iraunkortasunari buruzko 27/2013 Legea aldatzeko.\nGobernu zentralak ez ditu 2018ko Estatuko Aurrekontu Orokorretan sartu 100 eta 20 milioi euroko partidak, erkidegoetako eta tokiko administrazioen jarduna hobetzera bideratutakoak, hurrenez hurren (206. neurria).\n3. HONAKOA EXIJITZEN DUGU:\nBerehala eratzea Estatu Itunaren jarraipena egiteko Batzorde parlamentarioa (208. neurria).\n2018rako aurreikusitako 20 milioiko kreditu-transferentzia egitea erabakitzea, xede hartuta udalerriek bermatzea Ituna betetzen dela, detekzio eta arreta integraleko zerbitzuen bidez, eta betiere jasangarritasun, eraginkortasun eta kalitate irizpideekin bat (206.A neurria).\nBehar diren lege-proiektuak aurkeztea Estatu Itunean aurreikusitako legeak aldatze aldera; izan ere, hori ezinbestekoa baita Estatu Itunean jasotako neurri guztiak errealitatean eta epean garatzeko eta Istanbuleko Hitzarmenarekin koherentea den arau-esparru bat diseinatzeko (85. eta 86.3 neurriak.)\nAbenduaren 27ko Toki Administrazioaren Arrazionalizazio eta Iraunkortasunari buruzko 27/2013 Legea aldatzea, udalen berezko eskumen gisa sartuta emakume eta gizonen arteko berdintasunaren sustapena eta indarkeria matxistaren prebentzioa zein arreta integrala (61. neurria).\nLege-arloko neurriak edo beste arlotakoak hartzea, kualifikazioa eta egonkortasuna bermatzeko Udal-esparruan indarkeria matxistaren inguruko arreta ematen duten zerbitzuetako plantilletan, eta gainerako udal-langile funtzionarioen baldintza berberetan kontratatutako langile espezializatuak edukitzea ahalbidetzeko.\nErabaki bat hartzea, udalek indarkeria matxistaren adierazpen ezberdinen biktimei arreta emateko gutxieneko estandarren gainean, betiere horiek benetan ezartzeak ekarriko lituzkeen populazio-eremuen araberako kostuen ikerketa batean oinarrituta, hartara bermatzeko erantzun egokia ematen zaiela indarkeria matxistaren biktima guztiei, bizi diren tokian bizi direla.


147/2010 Dekretua, maiatzaren 25ekoa, Diru-sarrerak Bermatzeko Errentari buruzkoa\nDecreto Foral de la Diputación Foral de Bizkaia 60/2011, de 22 de Marzo, por el que se regulan las Ayudas para la Inclusión Social (Boletín Oficial de Bizkaia de 30/03/11).\nDecreto Foral de la Diputación Foral de Bizkaia 207/2011, de 13 de Diciembre, por el que se modifica el Decreto 60/2011, de 22 de marzo, por el que se regulan las Ayudas para la inclusión Social (Boletín Oficial de Bizkaia de 21/12/11)\nEskariaren analisi teknikoa: kasuaren diagnostikoa eta balorazioa.\nLaguntza 12 hilabeteko eperako emango eta 6 hilabeteko epealdietarako berritu ahal izango da, jarraiatuak edo jarraitu gabeak, gehienez ere 30 hilabetez, beti ere pertsona horfien egoerak bere horretan badirau eta laguntzeko/esku-hartzeko plan indibidual batean harturiko konpromisoak betetzen baditu.\nGizarte inklusiorako laguntza bereziak eskaria aurkeztu eta hurrengo hilabeteko lehen egunetaik aurrera ordainduko dira. Laguntza hauek hilabetea amaitutakoan ordaintzen dira.


Gidabaimena euskeraz ateratzeko dirulaguntzak - Deia\nGidabaimena euskeraz ateratzeko dirulaguntzak\nEuskalduntze ikastaroak egiten dituzten herritarrei ere diruz lagunduko die Bermeoko Udalak\ni. fradua / bermeo 29.09.2021 | 01:56\nUdalak dirulaguntzak emango ditu euskara ikasteko eta gidabaimena hizkuntza honetan prestatu eta azterketa egiteko, urtero egiten duen moduan. Eskaerak urriaren 1etik 29ra bitartean egin ahal izango dira Berhaz bulegoan (Ertzilla kalea 6-8) edo Bermeoko Udaleko Egoitza Elektronikoan.\n"Dirulaguntza hauen onuradunak izango dira ikasturtean, homologaturik dauden euskaltegi edota barnetegietan, helduen-tzako euskalduntze eta alfabetatze ikastaroak egiten dituzten Bermeoko biztanleak", Udaletik jakinarazi dutenez. Eta eskatzaileek zenbait baldintza bete beharko dituzte.\nGidabaimena euskaraz prestatu eta azterketa euskaraz egin duten pertsonek eskari-orria, Nortasun Agiriaren fotokopia, kontu korrontearen zenbakia eta prestakuntza euskaraz jaso eta gainditutako azterketa teorikoa euskaraz egin duela ziurtatzen duen agiria eraman beharko dituzte. Baldintzak betetzen dituzten eskatzaileek 150 euroko dirulaguntza jasoko dutela azaldu dute.


Diseinatzaile - Wikipedia, entziklopedia askea.\nDiseinuak egiten dituen pertsonari diseinatzaile deritzo. Era orokorrago batean esanda, diseinatzailea “diseinuzko objektu baten garapenaz arduratzen den pertsona da”. Produktuak, prozesuak, legeak, objektu ukigai edo ukiezin, jokuak, grafikoak, zerbitzuak eta esperientziak sortzen dituen edozein pertsonari diseinatzaile deritzo praktikan.\nPaolo Martin auto-diseinalaria diseinu-prozesu batean.\nKlasikoki, diseinuaren arlo nagusi bakarra arkitektura izan da arte nagusi bezala ulertzen baitzen. Arroparen diseinua, altzariak eta beste tramankulu arruntak eskuz egiten espezializatuak ziren artisauentzat uzten ziren.\nDiseinua komunikazio-artearen zati bat da, zerbait sortzeko egiten den plana. Ikusle edo erabiltzaileari mezu bisual eta emoziala adierazten dio, produktu eta zerbitzuetan konexio emozionaletan zehar gidatuz, horrela, produktu edo markaren esperientzia hobetuz.\nGaur egungo diseinu industrialaren konplexutasun hazkuntzarekin eta masa-ekoizpen hazkuntzaren ondorioz, non denbora eta kostua zuzenki erlazionaturik dauden, produkzio-metodo konplexuagoak egiten dira, eta honekin batera diseinuak egiteko era.\nAntzinako diseinuaren arlo klasikoa, hau da, arkitektura, orain diseinuaren arlo txikiago eta espezializatuagoetan banatzen da (paisaia-diseinua, hiri-diseinua, kanpo-diseinua, diseinu industriala, barne-diseinua, altzari-diseinua, oihalen diseinua eta abar) diseinatutako produktu, eta beharbada, produkzio-baliabideen arabera.\nPhilippe Starck-en zukugailua, diseinuaren ikonoetako bat.\nDiseinatzaileek termino konplexuak sinplifikatzen dituzte diseinu grafikoari buruz hitz egitean, erabiltzaileek sistema konplexuen aurrean estutasuna senti ez dezaten. Informazio-aniztasunak diseinatzailea konponbide hobe eta sinpleago batera eraman ohi du, diseinatzaileak dituen arazoen aurrean. Ikerketa metodologikoaren erabilpena diseinuaren aspektu garrantzitsuenetako bat da arazoak ebazteko. Honek diseinatzaileari erabiltzaile eta jendearen beharrak egoki ebaluatzea ahalbidetzen dio. Izan ere, diseinatzailearen lanaren atal garrantzitsuena jendearen gustuak ezagutzea da, galdeketa, inkesta eta beste zenbait tekniken bitartez. Horretaz gain, diseinatzaileak produzituko duen edozein produkturen amaierako kokalekua ondo ezagutu behar du. Azken hau funtsezko zeregin bat da, izan ere, materialen zenbait propietate mekaniko aldatu egiten dira ingurugiroaren arabera (adibidez, tenperaturarekin).\nEspezializazio-eremua edozein izanik ere, diseinatzailearen ororen oinarria osatzen duten hezkuntza eta esperientzia normalean oso antzekoak izaten dira. Irakaskuntza-metodoak edota erabiltzen diren programak eta teoriak, eskola eta ikasketa-alorraren arabera alda daitezke. Diseinatzailea arlo espezializatuago batean murgilduko da soilik formazioaren ondorengo entrenamendu eta lan-etapetan.\nGaur egun, diseinu-talde gehienak, diseinatzaile-lider batez osaturik daude. Pertsona honen erantzukizuna, alde batetik, sormen-prozesuan beharrezkoak diren erabakiak era egokian hartzea da. Eta beste alde batetik, diseinu-taldean diseinatzaile-kopurua zehaztea da.Produktu konplexuagoak egiteko, taldea beste alor batzuetako profesionalez ere osaturik egongo da, hala nola, ingeniariak, publizitate-adituak eta abar.\nNormalean, diseinuaren jarduerak diseinatzaile eta bezeroaren arteko kontratu profesional bat dakar berarekin, fabrikatzaile edota enpresa bat izaten ohi dena. Hala ere, diseinatzaileak bere kabuz aritzeko aukera ere badauka, inolako dependentzia-erlaziorik gabe. Edozein kasutan ere, praktikak eskatzen du diseinatzailea erantzukizun handia izatea eta diseinuaren inplikazio etikoetan aditua izatea.\nTaldekideen arteko harremana, proposatutako produktu, produkzio-prozesu edota ideia garatzeko jarraitutako teorien arabera aldatuko dira, baina normalean ez dira oso murritzaileak izaten. Horrela, taldekide guztiek proiektuaren inguruko erabakiak hartzeko aukera izan ohi dute.\nDiseinuaren definizioa ICSID-aren arabera.\nDiseinuaren definizioa (Gazteleraz).\nDiseinatzailearen definizioa Norman Potter-en arabera [Betiko hautsitako esteka].\nAzken aldaketa 14 otsaila 2021(e)an, 12:54(e)tan\nOrriaren azken aldaketa: 14 otsaila 2021, 12:54.


Publikoarekin jokatuko dute abuztuaren 6an Realak eta Osasunak EH Txapelaren finala | Futbola | Naiz\n2021 UZT. 17 - 17:45h\nPublikoarekin jokatuko dute abuztuaren 6an Realak eta Osasunak EH Txapelaren finala\nIrungo Gal futbol zelaian jokatuko da V. Euskal Herria Txapelaren finala, abuztuaren 6an 20.30etik aurrera, eta instituzioek ezarritako osasun baldintzak zorrotz beteko dira. Sarrerak uztailaren 23tik aurrera egongo dira salgai.\nV. Euskal Herria Txapela iragartzeko erabili duten kartela. (EH KIROLA)\nReala eta Osasuna izan dira V. Euskal Herria Txapelaren 2020/21 aurtengo edizioan sailkapeneko lehen bi postuetan amaitu dutenak, Lehen Mailan azken denboraldian aritu diren euskal taldeen artean jokatutako derbietan puntu gehien lortu dutenak, alegia. Hartara, bien artean jokatuko da finala, abuztuaren 6an, 20.30ean hasita, Irungo Gal futbol zelaian. Baina nobedadea bat dago: printzipioz, iragarri dutenez, ikusleak izango dira harmailetan, beti ere instituzioek ezarritako osasun baldintzak zorrotz betez.\nHorretarako, sarrerak hilaren 23an jarriko dira salgai www.ehkirola.eus webgunean, Realak Donostian dituen dendetan eta Irungo Gal Stadiumean.\nEuskal Herria Kirola antolatzaileen arduradunek gogorarazi dutenez, «Akitania Berriak, Euskadik eta Nafarroak osatutako Euroeuskualdeak babestu eta laguntzen du partida, lurralde ezberdinen arteko kirol lehiaketak sustatzeko duen helburu estrategikoarekin bat eginda». Horregatik, Euroeskualdea Kopa izena hartuko du.\nGainera, partida osoa ETB1 telebista kateak zuzenean emango du.\nFinaleko bi aurkariak iazko berberak izango dira. Gogoratu behar da 2021an jokatutako partidan Realak irabazi zuela (1-0) Willian Josek lehen ordu erdian sartutako gol bati esker. Osasunak, aldiz, lehen Euskal Herria txapela lortzen saiatuko da.


Adinekoen bizi kalitatea bermatzeko helburuak batuta, elkarlan komunitarioa abian da - Azpeitiko Udala\nAdinekoen bizi kalitatea bermatzeko helburuak batuta, elkarlan komunitarioa abian da\nCovid-19aren pandemiak asko aldatu du herritarren bizitza. Martxoan, egun batetik bestera ia oharkabean konfinatuta zeuden herritar guztiak. Hilabeteen buruan, datuen olatuen gora beheran neurriak lasaitzen eta egokitzen joan dira, baina badirudi, datozen hilabeteak ere gogorrak izango direla. Horren jakitun, adinekoen egoera aztertu eta bizi baldintza mantentzeko helburuarekin, datozen hilabeteei elkarlanean erantzuteko proiektua aurkeztu dute Izarraitz Lanbide Heziketak, Azpeitiko anbulatorioak eta Udalak. Prentsaurrekoan izan dira Nagore Alkorta alkatea, Leire Goenaga Gizarte Zerbitzuen batzordeburua, Eduardo Sudupe Izarraitz LHIIko Zuzendaria, Iñigo Azkue Izarraitz LHIIko Marketin sustatzailea, Roberto Peña Izarraitz LHIIko Berrikuntza Zuzendaria eta Mikel Kalparsoro Azpeitiko anbulatorioko ordezkaria.\nOsasun alarma egoeraren hasieratik egoera horrek herritarren artean eragindako arazoak eta gabeziei erantzuteko etengabeko lanean ari da Azpeitiko Udala. Jakitun da, hilabete guzti hauetan herritar asko eta asko direla gaizki pasatzen ari direnak: "Pandemiak herritar askoren bizi kalitatean eragin handia izan du; bai ekonomikoki, bai sozialki, bai fisikoki eta emozionalki", adierazi du Nagore Alkorta Azpeitiko alkateak.\nBereziki kezka sortzen die herriko adinekoen eta patologia jakin batzuk dituzten herritarren egoerak: "Alarma egoeraren hasieran, adinekoei babesteko eskatu genien, etxean gelditzeko, eta herritar boluntario sarearen bidez deitu eta zituzten beharrei erantzuten saiatu ginen. Oraingoan ere babesten segitzeko deia egiten diegu, baina egoera luzatzen doan heinean, beren osasuna eta ongizatea zaindu eta bizi kalitatea bermatzeko moduak aurkitu behar ditugula uste dugu. Egunerokoan etxetik irten eta beren osasuna fisikoa eta mentala zaindu eta sozializatzeko modu seguruak bermatu beharra dagoela uste dugu, pandemia honetatik guztiok eta elkarrekin osasuntsu irteteko", gaineratu du.\nAdinekoen zaintza komunitarioaren baitan, dituzten beharrak detektatu eta baliabideak eskaintzea da gaur aurkeztutako proiektuaren helburua.\nAdinekoen osasunaren eta bizi kalitatearen inguruko kezka konpartitzen dute proeiktuan parte hartuko dutenek eta kezka horretatik abiatuta, orain artean boluntario sarearekin egindako lanari jarraipena emateko sarea handitu eta elkarlanerako aukera berri bat sortu da hainbat eragileren artean.\nUdaberrian, martxoan, deitu zitzaien lehen aldiz adineko herritar guztiei. Orduan berria zen denentzat pandemiaren kontua eta lehen momentu horretarako beharrei erantzutea eta nola zeuden galdetzea izan zen lehen helburau: "Hilabete askoren ondoren, osasun alarma egoerak bere horretan jarraitzen duela ikusirik eta datozen hilabeteetan ere horrela jarraituko duela aurreikusita, berriro deituko diegu 70 urtetik gorako herritar guztiei", adierazi du Leire Goenaga Gizarte Zerbitzuetako batzordeburuak. Izan ere, denbora luzatzen doan heinean, "etorkizunean egoera honek sor ditzakeen ondorioek" ere kezkatzen ditu. "Sentsazioa dugu adineko asko etxean daudela, berdurtuta edo oso gutxi irteten direla kalera. Kezkaz bizi dugu egoera eta kezkaz begiratzen diogu etorkizunari", gaineratu du. Horregatik, gaur adinekoak nola bizi diren jakin nahi dute.\nLanketa berri honetan, martxoan sortutako boluntario sareko kideez gain, Izarraitz Lanbide Heziketako Mendekotasun egoeran dauden pertsonen arreta heziketa zikloko ikasle eta irakasleak eta anbulatoriko ordezkariak ere arituko dira. Hala, eragile guztien artean galdetegi bat prestatu dute herriko adinekoen berri jasotzeko. Galdetegian beren osasunaren, bizi ohituren eta ohitura aldaketen inguruan, dituzten harreman sozialez, egoera honek sortzen dizkieten sentsazio eta sentimenduez, dituzten beharrez.... galdetuko zaie. Deiak boluntario sarearen eta Izarraitz Lanbide Heziketako ikasle eta irakasleen bidez egingo dira.\nBehin egoera ezagututa, udalak sortzen diren beharrei baliabideak egokituz edo berriak sortuz erantzuteko konpromisoa agertu du. Izarraitz Lanbide Heziketako arduradunak ere, aurrera begira elkarlanean jarraitu eta adinekoen beharrei erantzuteko prest azaldu dira.\nEduardo Sudupe Izarraitz Lanbide Heziketako zuzendaria oso eskertuta azaldu da lankidetzarako aukera eskaintzeagatik. 2016. urtean hasi ziren Mendekotasun egoeran dauden pertsonen arreta erdi mailako zikloa eskaintzen eta ahasi berri den ikasturtean Gizarteratzeko Goi Mailako Heziketa Zikloa eskaintzeari ekin berri diote. "Eskualdean horrelako heziketarako behar bat detektatu zen eta eskualdeak guri eman diguna ikasteta eskaintzatik harago eskaini ditzakegun zerbitzu desberdinen bidez itzuli nahi diogu", zehaztu du. Ikasle eta irakasleentzako "aukera paregabea" dela gaineratu du, eta ikasleentzako "ezinbesteko trebakuntza" izango dela nabarmendu du. Galdetegiak egitetik harago, adinekoen arloan lankidetzan jarraitzeko prestutasuna azaldu du.\nIñigo Azkue ikastetxeko Marketin arduradun eta arlo horretako zikloko irakasleak adinekoen lanketa honi lehentasuna emango diotela azpimarratu du: "Edozien programaren gainetik jarri dugu. Azken finean edozein azalpen teoriko eta praktiko baino askoz ere baliagarriagoa izango dira praktika erreal hauek ikasleentzat". Hala, 60 ikasle eta 7 irakaslek parte hartuko dutela adierazi du.\nBukatzeko, eskerrak eman dizkie alkateak boluntarioei, Izarraitz Lanbide Heziketako zuzendari, kide eta ikasleei "herriko adinekoen alde lan egitera animatzeagatik". Osasun etxekoei elkarlanerako prest izateagatik: "Lehen pauso hau etorkizuneko behar eta egoerei aurre egiteko aberasgarria izango da benetan, eta espero dezagun ibilbide luze eta oparo baten hasiera besterik ez izatea", bukatu du.


EDE Fundazioaren Trebakuntza\nTarte horretan, hainbat arlotan espezializatutako irakasleekin egin dugu lan; ospe handiko irakasleak dira, tokiko, nazio eta nazioarte mailan.\nEgun, hezkuntzan eta Bizkaiko gizarte- eta elkarte-ehunduran parte hartu duten, edo horiek osatzen dituzten pertsonen zati handi batek gure prestakuntza-programetan parte hartu du, noizbait.\nEDE Fundazioak online ikastaroak eta presentzialak eskaintzen eta kudeatzen ditu.\nErakundeen garapena: kudeaketarekin eta talde-dinamikekin lotutako prozesuei buruzko gaitasunak jasotzea.\nPertsonen garapena: esku-hartzeko gaitasun teknikoak eta tresnak eskuratzeko, bai eta gaitasun pertsonalak jasotzea ere.\nEnplegu-trebakuntza: gaitasun teknikoak eta pertsonalak jasotzea, enplegua bilatzeko eta birziklatzeko.\nPrestakuntza-programa espezifikoak; erakundeen, elkarteen, Administrazio Publikoen, Ikastetxeen… beharrizan eta baliabideetara egokituak.\nBada, Bidera Gizarte-zuzendaritzentzako Eskolaren laguntza dugu, erakundeen sendotzeko ikasketa-gune gisa, bai eta zuzendaritza horiek osatzen dituzten lagunen gaitasunak garatzeko ere.\nEDE Fundazioak kalitatezko prestakuntza baten alde egiten du (ISO 9001 Kalitate Ziurtagiria daukagu gure prestakuntza guztietan), non bizipena eta ezagutza partekatzea funtsezkoak diren. Gaitasun zehatz batzuk luzatu nahi dituen prestakuntza da, gizarte- eta hezkuntza-esparruan lan egokia egiteko asmoz.\nKalitate politika ikusi\nGure ustez, funtsezkoak dira Teknologia Berriak; hala, e-learning-a sustatzen dugu, lankidetza-ikasketan oinarritutako giltzarri metodologikoen bitartez.\nEzagutza partekatzeko egiten dugu lan, bai eta beste erakunde batzuekin estuki eraikitzeko ere, prestakuntza arautuko zentro, elkarte eta sare sozialekin (sozial hitzaren zentzu zabalean), eta Administrazio Publikoekin ere.\nGurekin lankidetzan aritzen diren zenbait kolaboratzaileren berri izan nahi baduzu, egin klik hemen.


Dantzek Baigorriko Etxauzia jauregiaren historia kontatzen dutelarik | Kultura | KAZETA\n2021 EKA. 12 - 08:25h\nDantzek Baigorriko Etxauzia jauregiaren historia kontatzen dutelarik\nBaigorriko Arrola dantza taldeak «Izan Baita» ikuskizuna aurkeztuko du ekainaren 20an. Eñaut Zaldunbidek gidatutako ikuskizunak hamasei bat dantzen bidez Etxauzia jauregiko historiaren gertakari nagusiak azalduko ditu.\nOrotara, 33 dantzarik parte hartuko dute "Izan Baita" ikusgarrian. © Arrola dantza taldea\nAzkenean, Arrola dantza taldearen «Izan Baita» ikusgarria Baigorriko plazara aterako da. Proiektua ez da gaurkoa, baina oztopoak oztopo, eta ikuskizuna bost aldiz gibelatu eta, dantzariak, musikariak eta antzerkilariak eszenatokira igoko dira ekainaren 20an Baigorriko Kulturaldiaren baitan.\nBaigorriko Arrola dantza taldeak bere azken ikusgarri «handia» duela hamabi bat urte aurkeztu zuen. Horretaz oroitzen da Eñaut Zaldunbide, nahiz eta garaian hamaika urte inguru zituen. Badira bost urte Etxauzia berreskuratzeko kanpaina abiatu zenean, «Izan Baita» ikusgarria sortzeko ideia ukan zuen taldeak. «Argia konpainiak egindako ‘Martin Zalakain’ ikusgarriak ere klik egin zuen gure baitan», aitortu du Eñaut Zaldunbide «Izan Baita» ikusgarriaren gidariak. Hain zuzen, Argia konpainiaren sorkuntzak Pio Barojaren «Zalakain abenturazalea» klasikoa oinarritzat hartuz, hirugarren Karlistadan kokatutako kontakizunaren gertaera nagusiak islatzen ditu.\nIldo hori da, hain zuzen, Baxe Nafarroako dantzariek segituko dutena. Badira hiru urte Antton Curutcharryrengana joan ziren Arrola taldeko kideak eta hark Nafarroako konkistaren garaiko Etxauzia jauregiari loturiko gertakari nagusiak azaldu zizkien. Bilduma hori dantzen bidez plazaratuko dute ikuskizun berrian. «Ez da batere historia kurtso bat izanen, bilan hori dantza eta kantuen bidez kontatuko dugu», argi utzi du Zaldunbidek.\nHorretarako, 33 dantzari, 14 musikari, bi kantari eta bi antzerkilari oholtza gainera igoko dira. Denak ez dira baigorriarrak, inguruko herrietakoak eta Garaztarrak dantza taldeko kide batzuk ere parte hartuko baitute. Ekhi Lambert musikaria musika moldaketez arduratuko da eta berak ere ikusgarrian parte hartuko du Jokin Irungarai itsasuarra eta Xendarineko ahizpak urepeldarrekin batera.\nIkusgarriaren musika moldaketak Ekhi Lambertek egin ditu. © Arrola dantza taldea\nAdinei dagokienez, 16-30 urte bitartekoak direla aipatu du anhauztarrak. «Bi belaunaldi berrik elkar ezagutzeko parada izan dute eta gure arte giroa biziki ona da. Harremanak sendotu ditugu berriz elkar usu ikusi dugulako. Azken urteetan, ateraldi gutxi egin ditugu taldearekin, eta agian sartu diren kide berriek berriz motibatuko gaituzte ateraldiak egiteko», goraipatu du.\nHasiera batean, Baztango dantza taldeak zein Garaztarrak taldeko kide gehiagok ikusgarrian parte hartu behar zuten. Badira hiru urte, urte oso batez «normalki» errepikatzeko parada izan zuten partaideek, baina pandemiarekin topo egin eta baztandarrek ez segitzeko erabakia hartu zuten.\nKrisi sanitarioak zuzenean eragin dio ikusgarriari. «Denbora luzaz egon gara errepikatu gabe eta beldurra ukan dugu pentsatzean ez genuela ematen ahalko. Data finkorik ez izatea memento zaila izan da, baina ekainean ematen ahal genuela jakin dugularik taldea motibatu da», aipatu du gazteak. Bere erranetan, geldirik egon diren tarte horrek ikusgarrian zer ongi zen eta zer ez ohartzea ahalbidetu die.\nHamasei bat dantza plazaratuko dituzte Etxauzia jauregiari loturiko gertakari nagusiak kontatzeko. © Arrola dantza taldea\nHoriek horrela, eta iragandako zailtasunak alde batera utzita, Nafarroako historiari begirada bat botako dion ekimena ekainaren 20an, 16.00etan, plazaratuko dute ezker paretan. Sarrerak ekainaren 3az geroztik salgai dira Baigorriko Oronos Spar saltegian eta erdia jada saldua dela erran du parte hartzaileak. Etorkizunean, ikusgarria berriz ikusteko parada izango ote den galdegitean, honakoa dio: «Hasiera batean, asteburu bakar batez bi aldiz ematea pentsatua zen, baina azkenean musikariekin data atzematea zaila izan da. Beraz, oraingoan aldi batez ikusten ahalko da. Ageriko beste posibilitaterik izanen denez».


Amoniakoa, aparteko garbitzailea | Consumer\nAmoniakoa, aparteko garbitzailea\nAmoniakoak beste produktu batzuekin kentzen zaila den zikinkeria ezabatzen du, baina arnastea toxikoa izan daiteke.\narabera: Ostirala, 2002ko irailaren 27a\nIrudia: D D\nAmoniakoa garbiketa-produktu oso baloratua da, orbanak kentzeko gaitasun handia duelako, bereziki koipe-orbanak eta bestelako orbanak, hala nola zukua edo odola. Gainera, oso eraginkorra da alfonbrak eta moketak garbitzeko. Ez arnastu, begiak eta eztarria narritatzen dituelako, eta azala zuzenean ukitzea eragotzi behar delako. Kopuru handietan, arazo larriak eragin ditzake, baita heriotza ere.\nAmoniakoa, garbiketan aliatu baliotsua\nAmoniakoa asko erabiltzen da etxea garbitzeko eta desinfektatzeko. Erabilera horren arrazoia orban zailak, batez ere koipetsuak, kentzeko gaitasun handia da. Hori dela eta, aliatu baliotsua da gainazalak garbitzeko unean, hala nola azulejuak, kristalak, kanpai-iragazki erauzleak, etab. Bestalde, amoniakoak moketak eta alfonbrak bezalako ehunetan ere eragiten du, altzarien gaineko hatz-aztarnak kentzeko aukera ematen du, baita zuku- eta odol-orbanak ere.\nPintura-lanetarako ere balio du, bernizari eta argizariari distira kentzeko balio baitu, eta, beraz, substantzia horiek kentzeko erabil daiteke. Kontuan hartu behar da pintatutako zurezko gainazal bati pintura- edo laka-esku bat eman aurretik, kendu egin behar dela, hau da, pintura zaharra kendu. Kasu horietan, amoniakoa ere erabilgarria izan daiteke.\nAmoniakoz egindako produktuek usain natural handia murrizten duten lurrinak dituzte.\nAmoniakoa konposatu kimiko bat da -nitrogeno trihidruroa edo amoniako-gasa-, eta bere formula NH3 bezalako termino kimikoetan adierazten da: nitrogeno atomo bat eta hiru hidrogeno molekula bakoitzeko. Usaina oso gogorra da, bereizgarria, baina gaur egun merkaturatzen diren amoniakoz egindako produktuetan, jatorrizko ezaugarria txikitzen duten eta erabilera erosoagoa egiten duten lurrin bereziak gehitzen dira.\nGainera, amoniakoak zenbait ezaugarri positibo ditu: uretan disolbagarritasun handia, naturan degradatzeko erraztasuna eta landare eta zuhaitzetarako mantenugai izateko gaitasuna. Horri esker, industrian ere erabiltzen da ongarriak ekoizteko oinarri gisa.\nAmoniakoa erabiltzeak zenbait arrisku ditu. Horregatik, kontuz eta kontuz erabili behar da garbiketan erabiltzen denean, eta ontzia ongi itxi gordetzean. Jakina -aholku honek etxeko higiene-produktu guztietarako balio du-, haur txikien eskueran utzi behar da.\nAmoniakoak azala ukitzeak narritadura, erredurak eta anpuluak eragin ditzake.\nLikido moduan merkaturatzen den arren, amoniakoak giro-tenperaturan duen egoera naturala gasa da. Horregatik, likidoak gasa askatzen du. Arnastuz gero, begiak eta eztarria narrita ditzake, arnasbideetan kalteak eragin eta biriketan hantura eragin, zefaleak eragin eta odol-tentsioa areagotu. Kopuru handitan -5.000 ppm-tik gora (milioiko parteak) ingurugiroan- biriketako edema eragin dezake, baita heriotza ere.\nBestalde, amoniakoa larruazalarekin kontaktuan jartzeak -bai gas-egoeran, bai gutxi disolbatutako likidoan- narritadura (are gehiago azala heze baldin bazegoen substantziarekin kontaktuan jarri aurretik), erredurak eta anpuluak eragin ditzake, giroko kontzentrazioa 300 ppm baino handiagoa bada.\nIrensteko probabilitatea txikia bada ere, komeni da jakitea haren ondorioak ere oso kaltegarriak direla: mukosa gastrikoa suntsitzea. Horrek digestio-arazo ugari ekarriko lituzke, eta ondorio larriak izan ditzake.\nAmoniakoa erabiltzeko aholkuak\nAipatutako arriskuez gain, ez da gehiegizko beldurrik izan behar amoniakoa erabili eta erabiltzean. Behar bezala diluitzean datza gakoa, eta, jakina, kantitateak ez gainditzea. Nahasketa egokia urez, garbitu nahi den azalerari dagokion likidoz (ontzirako, zorurako eta abarrerako espezifikoak) osatuta egongo litzateke. eta amoniako-zorrotada bat. Konbinazio horrek garbiketa eraginkorra bermatuko du.\nKomeni da giroa garbitzeko unean aireztatuta egotea, airea ez dadin xahutu eta, gainera, usain bizia lehenbailehen kentzeko. Usainaren eragina arintzeko eta arreta handiz ibiltzeko, maskara bat ere erabil daiteke amoniakoz garbitzen den bitartean. Horrez gain, latexezko eskularruak ere erabil daitezke, beti ere azala zaintzeko egokiak.\nAmoniakoa desinfektatzaile limpieza-eu Manchas-eu


Free chat Rio Negro. Ausazko arrotz doan txateatu berehala Rio Negro tik.\nFree chat Rio Negro\nOngi etorri Chatroulette Rio NegroEdozein lekutan, munduko pertsona aleatory bat konektatzeko. Chatroulette Rio Negro dezakezu honako aukeren artean aukeratu:- Guztiak pertsona mota Rio Negro doan Txata. Zehaztu behar du, eta 'Ezarpenak' joan.- The 'bideo' moduan webcam Txateatu.- The 'mikro' moduan mikrofono Txateatu.- Txata ez mikro eta 'testua' moduan bideo gabe anonimoki.- Spy beste anonimoki onartzen bada hizketaldiak.- Ez baduzu nahi spied beharreko aldatu 'ezarpenak' atalean.Sakatu 'F2' hasteko, edo egin klik 'start'.\nRio Negro hirien zerrenda:


Euskal zinema aztergai Bahia Blancan Union Vasca-k uztailaren 25erako antolatutako ekimenean — Euskal Kultura\nHemen zaude: Hasiera → Albisteak → Euskal zinema aztergai Bahia Blancan Union Vasca-k uztailaren 25erako antolatutako ekimenean\nUnion Vasca-k gonbidaturik, Euskal Herriko ekoizpen zinematografikoari buruzko bideo eta hitzaldi bat aurkeztuko ditu Carlos Gabilondo zinemazaleak Bahia Blancako Langile Kooperatibako Kultura Aretoan. Hitzordua ostegunean izango da, arratsaldeko 6etan, Zelarrayan kaleko 560. zenbakian. Gonbite honekin batera, euskal etxeak jakinarazi du arrakastaz burutu dela bere egoitzan FEVAren buruzagientzako formakuntza tailerra.\nBahia Blanca, Argentina. Erakundeen arteko harremanak sendotzen eta Argentinako hainbat bazterretan euskal zinema ezagutarazten segitzen du Carlos Gabilondo historia irakasleak. Berari esker, Atlantikoaren alde honetan hedapen gutxi duten lanak ezagunagoak egiten ari dira eta horrekin batera, Euskal Herriko beste kultur adierazpen desberdin hau ere ari da piskanaka zabaltzen.\nBisiten egitarauari jarraituz, Bahia Blancan aurkeztuko du aste honetan ‘Euskal Zinema’ dokumentala Gabilondo zinemazaleak. Lana proiektatu ondoren, gainera, Euskal Herriko zinemaren historia garatzen duen hitzaldi bat eskainiko du. ‘Euskal Zinemaren ibilbidea’ delako mintzaldian, honako gai hauek aztertuko ditu:\nHasiera. Sorreratik Gerra Zibileraino (1895-1939)\nBerun urteak. Gerra Zibiletik ‘Ama Lur’-era (1940-1968)\nLehenengo aldarrikapenak. ‘Ama Lur’-en lorratza. Zine militantea (1969-1980)\nGobernu Autonomikoak. Diru-laguntzak (1980-1990)\nZuzendari berriak. Gazteen iraultza (1990-2010)\nGaur egungo Euskal Zinema (2010-2013)\nEmanaldia uztailaren 25ean izango da, 6etan, Langile Kooperatibako Kultura Aretoan, Zelarrayan 560an, Bahia Blancan.\nBeste alde batetik, joan den uztailaren 13an buruzagi formakuntza tailerra eman zuen Ricardo Basterra FEVAko lehendakariak Bahia Blancako Union Vasca Euskal Etxean. Hausnarketarako guneak sortzeko asmoa duen ekintza honetan mota askotako ariketak egin zituzten partaideek; haietako batzuk euskal etxeen kudeaketa, administrazio eta planifikazioa nola egin ikasteko; beste batzuk, berriz, Euskal Herriari buruzko informazioan sakontzeko; eta azkenik banaka eta taldeka, motibazioa eta talde erabilera lantzeko.\n[Uztailaren 13an gauzatu zen tailerra Union Vasca-n, Tandil, Villa Maria, Coronel Pringles eta Bahia Blanca bertako euskal etxeetako ordezkariak lagun (argazkiaEE)]\n“Oso aukera ona izan zen euskal etxeetako kideek euren eguneroko eginkizunez pentsatzeko eta indarrak bultzatu eta ahuleziak konpontzeko elkarren arteko aholkuak emateko”, adierazi dute balantze moduan tailerraren antolatzaileek.\nZine emanaldian parte hartzeko gonbitea\nZine zikloko saio berezia aste honetan Buenos Airesko Euskaltzaleak-en Aizpea Goenaga zuzendaria lagun\nFEVAk euskal dantza tailerra antolatu du Pergaminoko Lagun Onak EEarekin batera, apirilaren 27 eta 28an\nCarlos Gabilondo zinemazaleak inauguratuko du gaur Posadaseko Euskal Jatorri EEaren Zine Zikloa


Santa Katalina, Sollubetik Jaizkibelera, itsasoari begira — Eibar.ORG | Eibarko peoria\nHemen zaude: Hasiera / Blogak / Amatiño / Santa Katalina, Sollubetik Jaizkibelera, itsasoari begira\nSanta Katalina, Sollubetik Jaizkibelera, itsasoari begira\nAmatiño 2021/05/27 20:55\nDebako Santa Katalina ermita ez dago gero, gordelekuan, itsasgain-gaineko talaian baino. Ipar-iparrak, haize zakarrek, oinaztu larriek eta zaparrada latzek gogotik jo ohi duten muinoan. Hala ere, neguak joan eta neguak etorri, santutxua baino zertxobait handixeagoa besterik ez den kaperak bertan dirau zutik, azken seiehun edo zazpiehun urteetan, barrena.\nLehen agiri idatzia 1539koa du, baina segurutik Erdi Aroan eraikia izan zen, bertan aurkitu izan diren zeramika-laginak eta hilarri diskoidalen azterrenak bertakoak balira, behintzat.\nBetidanik izan omen da itsasberako ermita, baina nekez ahaztu daiteke, atari aurretik berrogei metro eskasera doala Zumaiatik Debarainoko Donejakue bidea, Sakoneta eta Aitzuri labarretan zehar, San Rokeraino.\nEgungo eraikina XVIII. mendekoa-edo datek, jatorriz; hurrengo mendean nolabaiteko estilo neogotikoz eraberritu zuten eta, orain dela hirurogei urte arte, behintzat, edonork kanpaitik tiratzeko besteko sokamutur luzea zegoen atarian, goitik behera esekita. Neska-mutilak bertaraino igo (30 minutu inguru Debatik), ogitartekoa jan, kanpaikadak nahieran jo, algaraka aritu eta arratsaldea bota. Kristoren plana.\nAzken urteotan, Udalak, Gipuzkoako Foru Aldundiaren laguntzaz, alderdi guztia txukundu du. Ermita ez ezik, baita ingurua ere, behatoki aproposak moldatuz eta harrizko azalpen-panel adierazgarriak jarriz. Ea luzaro irauten duten.\nDebarrik gehien-gehienek ondotxo ezagutzen dute ume-umetatik, baina, zalantza izpirik gabe, gainerakoen bisita ere merezi duen talaia da. Sollubeko tontorretik (684 m.) Jaizkibelekoraino (543 m.), Bizkaiko eta Gipuzkoako itsasaldeko ikuspegirik osatuenetakoa.\n“Itziarko Bista” deritzan parkin txikian autoa laga eta, errepide-gainetik pasatzen den zurezko zubira igoz gero, Donejakue bidean zehar, oinez, hamar minutu baino ez. Umeekin joateko modukoa.\nBistan denez, bizikletaz igotzerik ere badago, Debatik bertatik. Errazen errepidez, mendi-bizikleta arruntez; San Roketik joateko, elektrikoa komeni; eta hilerritik gora, aldiz, ezta elektrikoaz ere. Nik ez, behintzat. Eta zin dagit ahalegindu nintzela, nahiz gerriko minez amaitu.\nSanta Katalina ermita. Argazkiaren eskuinaldean, lehiodun bi horma, behatoki gisa. Aurrena, Gipuzkoara begira; barrenekoa, Bizkai aldera. Zelaian, bost azalpen-panel. Atzekaldean, Debako bokalea.\nFlyscharen azalpen-panela. Erdi-erdian, Santa Katalina.\nAitzuritik, Sakonetan zehar, Zumaiarainoko flyscha.\nPrehistoria deritza bost azalpen-paneletako bati. Besteak dira Flyscha, Aitzuri, Andutz eta Arno.\nEkialdeko ikuspegia. Barrenean, Jaizkibel gaina.\nMendebaldeko ikuspegia: Alkoleako arrada txikia, Mutrikuko kai-mutur berria, Ondarroa (barrualdean) eta Lekeitioko itsasmuturra. Barreneko mendi-gailurrean, Sollubeko antena.\nDronez ateratako argazki zenitala sarean dagoen "Ermita de Santa Catalina, Deba (Gipuzkoa) - YouTube" bideoaren aurkezpenetik hartua dago. Irudiak dira José Mari Hernández Sendínenak eta kanta, berriz, Benito Lertxundiren "Itsasoari begira egindako gogoeta". Zein baino zein politagoak.


Alboetako 9 menu CSSn zure webgunea igotzeko | Sormenak linean\nEzin dituzu galdu alboetako 9 barrako CSS menu\nThe Alboko menuak ezinbestekoak dira gaur egun bisitariari gure webguneko edozein ataletara eramaten duten ekintza garrantzitsuenak eskaintzeko. Horregatik, 9 alboko barrako edo alboko barrako CSS menu sorta bat eskaintzen dizugu zure webgunean integratzeko eta, horrela, zure ordenagailuaren bidez erabiltzaileen esperientzia gehitzeko.\nhori erabiltzailearen esperientzia ezinbestekoa da Gaur smartphone edo tabletan, denek eskuan daramaten gailua delako. Sartzeko erraztasunak erabiltzaile askok ordenagailuan ordez mugikorrean eskuordetzea ahalbidetzen du, beraz, gure webgune sentikorra izatea ezinbestekoa da. Beste menu zerrenda bat, beste hau bezala duela aste batzuk partekatu genuena.\n1 Erantzungarria den alboko barra-barra\n2 Alboko barrako txantiloia\n3 Alboko barraren adierazleak\n4 Administratzailearen alboko barra\n6 Alboko barrako menua\n7 Alboko barran nabigatzeko aholkuak\n8 CSS Fly hutsa\n9 Alboko barrako menua pasatzean\nErantzungarria den alboko barra-barra\nHau alboko menuak ARIA laguntza eskaintzen du eta erretratu zein paisaia moduan erabil daiteke. Diseinu oso bereziarekin, bere kabuz nabarmentzen da Facebook-erako animazio nahiko polita aurkeztea eta animazio gehiago ateratzen dituzten webgune sorta bat web diseinuan zulatu guztia jartzeko.\nAlboko barrako txantiloia\nTonua ilunean, CSS alboko menu hau ondo dago koloretsua koloreagatik Zure jakinarazpenen eta zure animazioak zeinen politak diren. Bootstrap-en oinarritutako goitibeherako menua erabiltzen du, beraz, zure webgunean integratzen duzunean web diseinuaren egungo arauak izango dituzu esku artean. Kalitate handikoa zalantzarik gabe.\nAlboko barraren adierazleak\nOinarritutako menuko alboko menu bat ezkerreko aldean jarritako adierazleak. Hanburgesaren ikonoan klik egin dezakegu alboko panela irekitzeko edo atal bakoitzaren gainean klik egitea. Jakinarazpen koloretsuak ere baditu, CSSko alboko menu honi ezer falta ez dadin.\nAdministratzailearen alboko barra\nAlboko menu hau beste batzuek osatzen dute putzu koloretsuen ikonoak horrela, atal bakoitzaren gainean kokatzean zabaltzen dira. HTML eta CSS menua bezeroarentzako egiten ari zaren webgune berrira azkar sartzeko.\nAlboko menu hau eta nabigazio barra edo nabigazio barra CSSn egiten da. Hanburgesaren ikonoan klik egin dezakegu goiko nabigazio barran dauden aukera guztiak zabaltzeko, edo saguaren erakuslea atal bakoitzaren gainean utzi. Oso osatua eta bere aldakortasunagatik bereizten dena.\nAlboko barrako menua\nMorea koloreko alboko menua, oso bereizgarria ez dena estatiko samarra izateagatik eta zure webgunearen ezkerraldean geratzen den leku guztia hartzen duen alboko menu zabal baten bidez.\nAlboko barran nabigatzeko aholkuak\nCSS Fly hutsa\nAlboko barrako menua pasatzean\nErakutsi eta bistaratzen den alboko menua, alegia CSS programazio hutsean. Sinplea da bere ikuskeran, baina emaitza bikaina da diseinu ederra zalaparta handirik gabe. Dauden baina ez dauden bigarren menu horietako bat da. Beharrezkoa izan daitekeena.\nUtziko zaitugu beste CSS zerrenda hau horrela jarraitu maila egiaztatzen egungo web diseinuarena.\nArtikuluaren bide osoa: Sormena linean » teknologia » CSS » Ezin dituzu galdu alboetako 9 barrako CSS menu\n9 CSS menu, oso aktibo dagoen diseinuarekin


Osteguneko osoko ohiko bilkurara joateko deia, “Xua Gurasoekin Etxera” mozioa bozkatuko du udalbatzak | Usurbildarrak aurrera\n← Azaroaren 1ean artisau azoka, giza proba eta sukaldaritza txapelketa ospatuko dira Usurbilen\nUsurbildarrek ere amianto hondakinak uzteko zerbitzua izango dute Garberako garbigunean →\nOstegunean (urriak 31), osoko ohiko bilkura egingo da Usurbilgo Udaleko udalbatza aretoan, 18:00tan. Bilkura honetan aipatzekoa da “Xua Gurasoekin Etxera” herri ekimenaren mozioa aurkeztu eta bozkatuko dela. Herri ekimeneko kideek pleno aretora joateko deia egin dute: “Garrantzitsua da islatzea jada ehunka herritar ere atxiki direla. Horregatik dei egiten dizuegu udal-plenora agertzera, esan bezala, ostegunean arratsaldeko 18:00etan”. Gogoratu bilkura hau irekia dela eta edonor joan daitekeela: Amaieran, galdera eta eskaeren orduan, hitza hartzeko aukera dago.\n“Xua Gurasoekin Etxera” mozioa\nUsurbildik 600 kilometrora, Valentziako Picassenteko espetxean urrunduak segitzen dute Olatz Lasagabaster eta Patxi Uranga presoek eta haien alaba Xuak. Aspaldi aske behar zuten arren, “Xua Gurasoekin Etxera” herri ekimena hori lortzeko pausoak ematen ari da, hirurak etxeratzeko lanean. Urtarrilean Xuak hiru urte beteko ditu eta egoera ez bada aldatzen, gurasoengandik bereiziko dute. Horren aurrean, dinamika ezberdinak abiarazi ditu, Usurbil, Orio eta Zarauzko herritarrek osaturiko “Xua Gurasoekin Etxera” herri ekimenak. Mozio bana aurkeztuko dute Orio eta Usurbilgo Udaletan.\nEra berean, “Xua Gurasoekin Etxera” herri ekimenak manifesturako sinadurak biltzen ari da. Dagoeneko ia 1.600 sinadura bildu dituen manifestua kaleratua dute. Sinadura, “Xua Gurasoekin Etxera” herri ekimeneko kideek kalean jartzen duten mahaian eman daiteke, edo internet bidez ere helbide honetan klikatuta: https://www.change.org/p/eskubideak-orain-xua-gurasoekin-etxera\n2019/09/26ko ohiko bilkurako aktaren onespena.\nAlkatetzako dekretu hauen berri ematea: 2019ko irailaren 23tik urriaren 18ra (2019/0809-2019/0891).\n2019ko 3. hiruhilekoaren aurrekontu eta finantza egoeraren berri ematea.\nPikaola zatia urbanizatzeko konpremisu kreditua.\n2020 urterako Usurbilgo herri barruko taxien tarifa berriak.\nFermindegi herri-bideko (22. herri-bidea) lehen 125 metroko zatia, errepidea eta Fermindegi baserriaren arteko zatia, udal jabari publikotik desafektatzea.\nHAAStako A-78 (Zapategi) eremuko hirigintza ezaugarrien Aldaketa Puntuala (03 aldaketa). Hasierako onespenari tartekatutako alegazioa erantzutea eta aldaketa behin behingoz onartzea.\nMozioa: Xua gurasoekin etxera.


Alegre-Illarregi bikotea Bertsokabi sariketako finalera - Guaixe.eus\nAlegre-Illarregi bikotea Bertsokabi sariketako finalera\nGuaixe Sakanako Astekaria 2017-10-12 09:18 Kultura Altsasu Etxarri Aranatz\nIruñean jokatutako saioan Josu Sanjurjo eta Iñigo Gorostarzurekin berdindu ondoren, lortu zuten aurrera egitea.\nEkain Alegre Iruñean bertsotan atzo. Argazkiak: Nafarroako Bertsozale Elkartea. | Ikusi handiago | Argazki originala\nNafarroako 16 eta 30 urte arteko bertsolarien treba-gune izan nahi duen Bertsokabi-Eugenio Arraiza Sariketa joan den ostegunean hasi zen Iruñean. Parte hartzen ari diren bi altsasuarrak, Ekain Alegre, Joanes Illarregirekin bikotea osatuz, eta Idoia Granizo, Mikel Lasarterekin, atzo parte hartu zuten. Herriko tabernan jokatutako kanporaketan lan puntuagarri guztien ondoren Alegre-Ilarregi eta Josu Sanjurjo eta Iñigo Gorostarzu bikoteen arteko berdinketa izan zen eta bikoteek erdibana osatutako habanerak aurrenekoei eman zien finalerako sailkapena.\nHiru bertsolari bikoteak 70 pertsonen aurrean aritu ziren, haietako bost izan ziren epaileak. Bikoteka banatu zituzten saioan zehar egin beharreko lanak. Lehenbizi, gaia emanda, ofiziotan aritu ziren sei bertsolariak, binaka, bikoteak nahastuz. Segidillaren txandan, minutu bateko bina txanda osatu zituzten Lasartek, Gorostarzuk eta Illarregik, erritmo ederrean. Bertso proben tartean bikotekako lana jarri zuten balioan: tabu jokoan, gorringoa hitza asmatu zuen Idoia Granizok, Mikel Lasarte kideak arrauntza, zuringoa, postrea eta tortilla hitzak erabili gabe pistak ematen zizkion bitartean. ‘Bat, bi, hiru’ jolasean, gustura oinarekin hasita puntuka aritu ziren Sanjurjo eta Gorostarzu, hiru bat minutuz, poto egin arte. Ezkutuko pertsonaia (Shrek) asmatzeko ahaleginetan aritu zen, bestalde, Ekain Alegre, Joanes Illarregi kidearekin galde-erantzunean.\nIdoia Granizo bertsotan.\nProben ostean iritsi zen bakarkako ariketa, Sanjurjok, Alegrek eta Granizok bete zutena, eta horren ondoren, saioa despeditzeko, koplaka aritu ziren hiru bikoteak, egoera emanda. Epaileak berdinketa eman ondoren aipatutako azken proba jokatu zen.\nAzken kanporaketan Saats Karasatorre eta Unai Artieda etxarriarrak Amaia Elizagoien-Xabat Illarregi eta Saioa Alkaiza-Aitor Irastortza bikoteekin ariko dira, lastailaren 20an, ostiralean, 20:30ean, Barañaingo gaztetxean. Hiru kanporaketetako irabazleek lastailaren 26an, 19:30ean, Iruñeko Arrano elkartean jokatuko den finalerako txartela eskuratuko dute.\nNafarroako bertsolari gazteei trebatzeko eta jendaurrean kantatzeko aukera emateaz aparte, Iruñerriko publikoa –bereziki gazteak- bertsozaletzeko xedea du sariketak, bertsoa hiriburuko eremu informaletara eramanez. Era berean, egitasmo horren bitartez, Eugenio Arraiza (Iruñea, 1936-2015) zenaren figurari gorazarre egin nahi dio Nafarroako Bertsozale Elkarteak. Ikertzaile eta eragile nekaezina, kulturgintzaren eta euskalgintzaren alor ugaritan aritu zen Arraiza; besteak beste, Nafarroako Bertsozale Elkartearen fundatzaile eta lehendakariordea izan zen urteetan.\nIruña-Veleia: interesik ezaren interesa\nSanferminak ez dira amaitu\nExtremusika 2018, Tarragona…\nVendettaren azken kontzertua Hatortxu Rock-eko karpan izanen da


Dragoi Bola Z [291/291][x264][MEGA] - Page 5\n2014ko Uztailaren 09a, 20:18:50 #60\nLehen mezua eguneratzea ahaztu.\n2014ko Uztailaren 09a, 20:42:17 #61\n2014ko Uztailaren 09a, 22:38:59 #62\nChecksumak atera ditut eta hauek guztiak bertsio berriak dira, ez dago errepikatzen denik. Arraroa dena da 147a v3 izatea, v2rik egin ez denean (guretzat behintzat) XD. Ikusten ditudanean esango dizut ondo dauden edo zer ;)\n2014ko Uztailaren 15a, 19:57:54 #63\nBeste batzuk ikusi ditut, 3 lehenak ez dira beste munduko ezer, baina laugarrena arraroa da:\n253: 4:11 minutuan audioa eten egiten da une batean, "itz-arrik" esatean.\n255: 18:11 minutuan txaskido bat entzuten da, eszena aldatzean.\n257: 16:13 minutuan audio gora-behera bat nabaritzen da, ziurrenik ETBko audioaren errua izango da.\n263: 15:00 minutu inguruan (beti ez da zehazki leku berean gertatzen) gauza arraro bat gertatzen da. Reproduktorean gelditu egiten da eta atala ez doa aurrera. PCan aldiz, segundu batzuk aurreratzen da 15:20 minutu aldera.\n2014ko Uztailaren 30a, 00:13:30 #64\n67. atalean 17:16an entrelazatuta ikusten da. Neure buruari lan gehiago jartzen, ieeepa hi!\nEgunen batean bukatuko ote da...\n2014ko Abuztuaren 13a, 23:58:10 #65\nHasteko eskerrik asko dragoi bola euskaraz igotzeagatik betidanik izan nahi nuen.\n263. atala 15. minutuan amaitzen da oraindik 8 bat minutu geratzen direnean.\n2014ko Abuztuaren 14a, 00:36:59 #66\nBai, oraintxe esaten duzula, neuri ere ez dit hortik aurrera VLCk irakurtzen; Media Player Classic-ek bai, baina tartetxo batean eten bat eginda. Hori ez da ganora, berriro egingo dut. Eskerrik asko abisatzeagatik.\n2014ko Abuztuaren 14a, 18:00:02 #67\nBai, niri ere gertatzen zait:\nAipamenaren egilea: jonnydbz Noiz: 2014ko Uztailaren 15a, 19:57:54\n2014ko Abuztuaren 15a, 00:19:54 #68\nLehen mezuko DLCa eguneratuta. Eguneratuak izan diren 3 atalak:\n160: Aspalditik neukan eguneratzeke ze duela bi emisio seinaleak kale egin zidan eszena batean eta aurreko emisioan atala saltatu egin zuten. Zorionez emisio honetan dena ondo joan da :bow:\n253: ETBren digitalizazio kaxkarraren ondorioa. Release zaharrarekin konponduta.\n255: ETBren digitalizazio kaxkarraren ondorioa. Release zaharrarekin konponduta.\n257: Hor ez dago seinale faltarik, halaxe egin zuten bikoizketa etxean eta eztauka konponbiderik. Horrelaxe geratzen da.\n263: Bideo berria egin behar dut eta horretarako ISOa jaitsi behar dut, eta momentuz nahiko zail dago.\n2014ko Abuztuaren 15a, 20:44:14 #69\nEskerrik asko eta animo!\n2014ko Abuztuaren 18a, 23:14:44 #70\nAipamenaren egilea: Aju Noiz: 2014ko Abuztuaren 15a, 00:19:54\nNik selektak ateratako bertsioa daukat DVDFABekin disko gogorrera pasata...hori interesatzen bazaizu..\n2014ko Abuztuaren 19a, 01:07:28 #71\nAipamenaren egilea: baronluigi Noiz: 2014ko Abuztuaren 18a, 23:14:44\nNik selektak ateratako bertsioa daukat DVDFABekin disko gogorrera pasata...hori interesatzen bazaizu.\nEskerrik asko baina badauzkat bideo horiek, eta Selectak filtrazioarekin dena hondatzeko ohitura daukanez nahiago dut bideo japoniarra erabili. Pentsatzen dudan bakoitzean nolako kalitatean lortuko zuten euskarazko audioa eta zer nolako aberia egin dioten...\n2014ko Abuztuaren 19a, 10:26:47 #72\nBeti irakurri izan dut Selectak audioa asko filtratu zuela eta hori guztia, baina hainbesterako al da?\n2014ko Abuztuaren 19a, 11:54:35 #73\nAipamenaren egilea: jonnydbz Noiz: 2014ko Abuztuaren 19a, 10:26:47\nBa bai. Izan kontuan ETBk galerarik gabeko audio bat pasako ziela, kopia zehatza, eta hauek filtroa oso gogor jarri zutela, okerrago utziz.\n2014ko Abuztuaren 25a, 17:40:42 #74\nEskerrik asko!!! zaharrak eguneratuko ditut kalitate hobe duten hauetara! ONA!!!